02019L2034 — GA — 05.12.2019 — 000.002

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

►B TREOIR (AE) 2019/2034 Ó PHARLAIMINT NA hEORPA AGUS Ón gCOMHAIRLE an 27 Samhain 2019 maidir le maoirseacht stuamachta ar ghnólachtaí infheistíochta agus lena leasaítear Treoracha 2002/87/CE, 2009/65/CE, 2011/61/AE, 2013/36/AE, 2014/59/AE agus 2014/65/AE (Téacs atá ábhartha maidir le LEE) (IO L 314 5.12.2019, lch. 64)





Arna ceartú le:









▼B

TREOIR (AE) 2019/2034 Ó PHARLAIMINT NA hEORPA AGUS ÓN gCOMHAIRLE

an 27 Samhain 2019

maidir le maoirseacht stuamachta ar ghnólachtaí infheistíochta agus lena leasaítear Treoracha 2002/87/CE, 2009/65/CE, 2011/61/AE, 2013/36/AE, 2014/59/AE agus 2014/65/AE

(Téacs atá ábhartha maidir le LEE)







TEIDEAL I

ÁBHAR, RAON FEIDHME AGUS SAINMHÍNITHE

Airteagal 1

Ábhar

Leis an Treoir seo, leagtar síos rialacha maidir leis an méid seo a leanas:

(a) caipiteal tosaigh gnólachtaí infheistíochta;

(b) cumhachtaí agus uirlisí maoirseachta chun go ndéanfaidh údaráis inniúla maoirseacht stuamachta ar ghnólachtaí infheistíochta;

(c) údaráis inniúla do dhéanamh maoirseacht stuamachta ar ghnólachtaí infheistíochta ar mhodh atá comhsheasmhach leis na rialacha a leagtar amach i Rialachán (AE) 2019/2033;

(d) ceanglais foilseacháin maidir le húdaráis inniúla i réimse na rialála stuamachta agus na maoirseachta ar ghnólachtaí infheistíochta.

Airteagal 2

Raon Feidhme

1. Tá feidhm ag an Treoir seo maidir le gnólachtaí infheistíochta atá údaraithe agus a ndéantar maoirseacht orthu faoi Threoir 2014/65/AE.

▼C1

2. De mhaolú ar mhír 1, níl feidhm ag Teidil IV agus V den Treoir seo maidir le gnólachtaí infheistíochta dá dtagraítear in Airteagal 1(2) agus (5) de Rialachán (AE) 2019/2033 agus a ndéanfar maoirseacht orthu maidir le comhlíonadh na gceanglas stuamachta faoi Theidil VII agus VIII de Threoir 2013/36/AE i gcomhréir leis an dara fomhír d'Airteagal 1(2) agus an tríú fomhír d'Airteagal 1(5) de Rialachán (AE) 2019/2033.

▼B

Airteagal 3

Sainmhínithe

1. Chun críocha na Treorach seo, tá feidhm ag na sainmhínithe seo a leanas: (1) ciallaíonn “gnóthas seirbhísí coimhdeacha” gnóthas arb é a phríomhghníomhaíocht bheith i seilbh maoine nó maoin a bhainistiú, seirbhísí próiseála sonraí a bhainistiú, nó gníomhaíocht chomhchosúil atá coimhdeach le príomhghníomhaíocht gnólachta infheistíochta amháin nó níos mó; (2) ciallaíonn “údarú” an t‐údarú atá ag gnólacht infheistíochta i gcomhréir le hAirteagal 5 de Threoir 2014/65/AE; (3) ciallaíonn “brainse” brainse mar a shainmhínítear é i bpointe (30) d'Airteagal 4(1) de Threoir 2014/65/AE; (4) ciallaíonn “dlúthbhaint” dlúthbhaint mar a shainmhínítear é i bpointe (35) d'Airteagal 4(1) de Threoir 2014/65/AE; (5) ciallaíonn “údarás inniúil” údarás poiblí nó comhlacht Ballstáit atá aitheanta go hoifigiúil sa dlí náisiúnta, agus a dtugtar cumhacht dó leis an dlí náisiúnta maoirseacht a dhéanamh ar ghnólachtaí infheistíochta i gcomhréir leis an Treoir seo, mar chuid den chóras maoirseachta atá i bhfeidhm sa Bhallstát sin; (6) ciallaíonn “déileálaithe tráchtearraí agus lamháltais astaíochta” déileálaí tráchtearraí agus lamháltais astaíochta mar a shainmhínítear iad i bpointe (150) Airteagal 4(1) de Rialachán (AE) Uimh. 575/2013; (7) ciallaíonn “rialú” an caidreamh idir máthairghnóthas agus fochuideachta, mar a shainmhínítear é in Airteagal 22 de Threoir 2013/34/AE ó Pharlaimint na hEorpa agus ón gComhairle ( 1 ), nó sna caighdeáin chuntasaíochta a bhfuil gnólacht infheistíochta faoina réir faoi Rialachán (CE) Uimh. 1606/2002 ó Pharlaimint na hEorpa agus ón gComhairle ( 2 ), nó caidreamh atá cosúil leis idir aon duine nádúrtha nó dlítheanach agus gnóthas; (8) ciallaíonn “comhlíonadh na tástála caipitil grúpa” comhlíonadh na gceanglas atá in Airteagal 8 de Rialachán (AE) Uimh. 2019/2033 ag máthairghnóthas i ngrúpa gnólachtaí infheistíochta; (9) ciallaíonn “institiúid creidmheasa” institiúid creidmheasa mar a shainmhínítear é i bpointe (1) d'Airteagal 4(1) de Rialachán (AE) Uimh. 575/2013; (10) ciallaíonn “díorthaigh” díorthaigh mar a shainmhínítear iad i bpointe (29) Airteagal 2(1)(29) de Rialachán (AE) Uimh. 600/2014 ó Pharlaimint na hEorpa agus ón gComhairle ( 3 ); (11) ciallaíonn “institiúid airgeadais” institiúid airgeadais mar a shainmhínítear é i bpointe (13) d'Airteagal 4(1) de [Rialachán (AE) Uimh. 2019/2033; (12) ciallaíonn “beartas um luach saothair inscne-neodrach” beartas luacha saothair inscne-neodrach mar a shainítear é i bpointe 65 d'Airteagal 3(1) de Threoir (AE) 2019/878, arna leasú le Treoir (AE) 2019/878 ó Pharlaimint na hEorpa agus ón gComhairle ( 4 ); (13) ciallaíonn “grúpa” grúpa mar a shainmhínítear é in Airteagal 2(11) de Threoir 2013/34/AE; (14) ciallaíonn “staid chomhdhlúite” staid chomhdhlúite mar a shainmhínítear í i bpointe (11) d'Airteagal 4(1) de Rialachán (AE) 2019/2033; (15) ciallaíonn “maoirseoir grúpa” údarás inniúil atá freagrach as maoirseacht a dhéanamh ar chomhlíonadh na tástála caipitil grúpa ag máthairghnólachtaí infheistíochta Aontais arna rialú ag máthairchuideachtaí sealbhaíochta infheistíochta nó ag máthairchuideachtaí sealbhaíochta airgeadais mheasctha Aontais; (16) ciallaíonn “Ballstát baile” Ballstát baile mar a shainmhínítear é i bpointe (55)(a) d'Airteagal 4(1) de Threoir 2014/65/AE; (17) ciallaíonn “Ballstát óstach” Ballstát óstach mar a shainmhínítear é bpointe (56) d'Airteagal 4(1) de Threoir 2014/65/AE; (18) ciallaíonn “caipiteal tosaigh” an caipiteal is gá chun údarú a fháil mar ghnólacht infheistíochta, a sonraítear a mhéid agus a chineál in Airteagal 8 agus in Airteagal 11; (19) ciallaíonn “gnólacht infheistíochta” gnólacht infheistíochta mar a shainmhínítear é i bpointe (1) d'Airteagal 4(1) de Threoir 2014/65/AE; (20) ciallaíonn “grúpa gnólachtaí infheistíochta” grúpa gnólachtaí infheistíochta mar a shainmhínítear é i bpointe (25) d'Airteagal 4(1) de Rialachán (AE) 2019/2033; (21) ciallaíonn “cuideachta sealbhaíochta airgeadais” cuideachta sealbhaíochta airgeadais mar a shainmhínítear é i bpointe (23) d'Airteagal 4(1) de Rialachán (AE) 2019/2033; (22) ciallaíonn “seirbhísí agus gníomhaíochtaí infheistíochta” seirbhísí agus gníomhaíochtaí infheistíochta mar a shainmhínítear iad i bpointe (2) Airteagal 4(1) de Threoir 2014/65/AE; (23) ciallaíonn “comhlacht bainistíochta” comhlacht bainistíochta mar a shainmhínítear é i bpointe (36) d'Airteagal 4(1) de Threoir 2014/65/AE; (24) ciallaíonn “comhlacht bainistíochta i mbun a fheidhme maoirseachta” an comhlacht bainistíochta ag gníomhú ina ról formhaoirseachta agus faireacháin ar chinnteoireacht an lucht bainistíochta; (25) ciallaíonn “cuideachta sealbhaíochta airgeadais mheasctha” cuideachta sealbhaíochta airgeadais mheasctha mar a shainmhínítear é i bpointe (15) d'Airteagal 2 de Threoir 2002/87/CE ó Pharlaimint na hEorpa agus ón gComhairle ( 5 ); (26) ciallaíonn “cuideachta sealbhaíochta gníomhaíochtaí measctha” máthairghnóthas, cé is moite de chuideachta sealbhaíochta airgeadais, cuideachta sealbhaíochta infheistíochta, institiúid creidmheasa, gnólacht infheistíochta nó cuideachta sealbhaíochta airgeadais mheasctha de réir bhrí Threoir 2002/87/CE, a mbeidh gnólacht infheistíochta amháin ar a laghad mar fhochuideachtaí aici; (27) ciallaíonn “bainistíocht shinsearach” bainistíocht shinsearach mar a shainmhínítear é i bpointe (37)d'Airteagal 4(1) de Threoir 2014/65/AE; (28) ciallaíonn “máthairghnóthas” máthairghnóthas mar a shainmhínítear é i bpointe (32) d'Airteagal 4(1) de Threoir 2014/65/AE; (29) ciallaíonn “fochuideachta” fochuideachta mar a shainmhínítear é i bpointe (33) d'Airteagal 4(1) de Threoir 2014/65/AE; (30) ciallaíonn “riosca sistéamach” riosca sistéamach mar a shainmhínítear é i bpointe (10) d'Airteagal 3(1)(10) de Threoir 2013/36/AE; (31) ciallaíonn “máthairghnólacht infheistíochta Aontais” máthairghnólacht infheistíochta Aontais mar a shainmhínítear é i bpointe (56) d'Airteagal 4(1) de Rialachán (AE) Uimh. 2019/2033; (32) ciallaíonn “máthairchuideachta sealbhaíochta infheistíochta Aontais” máthairchuideachta sealbhaíochta infheistíochta Aontais mar a shainmhínítear í i bpointe (57) d'Airteagal 4(1) de Rialachán (AE) 2019/2033; (33) ciallaíonn “máthairchuideachta sealbhaíochta airgeadais mheasctha Aontais” máthairchuideachta sealbhaíochta airgeadais mheasctha Aontais mar a shainmhínítear í i bpointe (58) d'Airteagal 4(1) de Rialachán (AE) 2019/2033.

2. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 58 chun an Treoir seo a fhorlíonadh trí na sainmhínithe a leagtar amach i mír 1 a shoiléiriú chun an méid seo a leanas a dhéanamh: (a) cur i bhfeidhm aonfhoirmeach na Treorach seo a áirithiú; (b) forbairtí sna margaí airgeadais a chur san áireamh, agus an Treoir seo á cur i bhfeidhm.







TEIDEAL II

ÚDARÁIS INNIÚLA

Airteagal 4

Ainmniú agus cumhachtaí na n‐údarás inniúil

1. Ainmneoidh na Ballstáit údarás inniúil amháin nó níos mó a chomhlíonfaidh na feidhmeanna agus na dualgais dá bhforáiltear sa Treoir seo agus i Rialachán 9AE) 2019/2033. Cuirfidh na Ballstáit an Coimisiún, ÚBE agus ÚEUM ar an eolas faoin ainmniú sin, agus i gcás ina mbeidh níos mó ná údarás inniúil amháin i gceist, cuirfidh siad ar an eolas iad faoi fheidhmeanna agus dualgais gach údaráis inniúil.

2. Áiritheoidh na Ballstáit go ndéanfaidh na húdaráis inniúla maoirseacht ar ghníomhaíochtaí gnólachtaí infheistíochta, agus, más infheidhme, ar ghníomhaíochtaí cuideachtaí sealbhaíochta infheistíochta agus cuideachtaí sealbhaíochta airgeadais mheasctha, chun measúnú a dhéanamh ar chomhlíonadh cheanglais na Treorach seo agus Rialachán (AE) Uimh. 2019/2033.

3. Áiritheoidh na Ballstáit go mbeidh na cumhachtaí uile is gá ag na húdaráis inniúla, lena n‐áirítear an chumhacht seiceálacha a dhéanamh ar an láthair i gcomhréir le hAirteagal 14, an fhaisnéis is gá a fháil lena mheasúnú an bhfuil ceanglais na Treorach seo agus Rialachán (AE) 2019/2033 á gcomhlíonadh ag gnólachtaí infheistíochta agus, más infheidhme, cuideachtaí sealbhaíochta infheistíochta agus cuideachtaí sealbhaíochta airgeadais mheasctha, agus imscrúdú a dhéanamh ar sháruithe féideartha ar na ceanglais sin.

4. Áiritheoidh na Ballstáit go mbeidh an saineolas, na hacmhainní, an acmhainneacht oibríochtúil, na cumhachtaí agus an neamhspleáchas is gá ag na húdaráis inniúla chun na feidhmeanna a bhaineann leis an maoirseacht stuamachta, leis na himscrúduithe agus leis na smachtbhannaí a leagtar amach sa Treoir seo a chomhlíonadh.

5. Cuirfidh na Ballstáit de cheangal ar ghnólachtaí infheistíochta an fhaisnéis uile is gá a sholáthar dá n‐údaráis inniúla chun a mheasúnú an bhfuil na forálacha náisiúnta lena dtrasuitear an Treoir seo agus Rialachán (AE) Uimh. 2019/2033 á gcomhlíonadh acu. Is trí shásraí rialaithe inmheánaigh agus nósanna imeachta riaracháin agus cuntasaíochta na ngnólachtaí infheistíochta a chumasófar do na húdaráis inniúla chun a sheiceáil i gcónaí an bhfuil na forálacha sin á gcomhlíonadh acu.

6. Áiritheoidh na Ballstáit go ndéanfaidh gnólachtaí infheistíochta gach idirbheart dá gcuid agus gach córas doiciméad agus próiseas atá faoi réir na Treorach seo agus Rialachán (AE) Uimh. 2019/2033 a thaifeadadh ar mhodh ina bhféadfaidh na húdaráis inniúla a sheiceáil i gcónaí an bhfuil na forálacha náisiúnta lena dtrasuítear an Treoir seo agus Rialachán (AE) Uimh. 2019/2033 á gcomhlíonadh.

Airteagal 5

Lánrogha na n‐údarás inniúil gnólachtaí infheistíochta áirithe a chur faoi réir cheanglais Rialachán (AE) Uimh. 575/2013

1. Féadfaidh na húdaráis inniúla a chinneadh ceanglais Rialachán (AE) Uimh. 575/2013 a fheidhmiú de bhun phointe (c) den chéad fhomhír d'Airteagal 1(2) de Rialachán (AE) 2019/2033 i gcás gnólacht infheistíochta a dhéanann aon cheann de na gníomhaíochtaí a liostaítear i bpointí (3) agus (6) de Roinn A d'Iarscríbhinn I a ghabhann le Treoir 2014/65/AE, i gcás inarb ionann agus EUR 5 bhilliún luach iomlán shócmhainní comhdhlúite an ghnólachta infheistíochta nó ar mó ná EUR 5 bhilliún an luach iomlán sin, arna ríomh mar mheán na 12 mhí roimhe sin, agus ina bhfuil feidhm ag ceann amháin nó níos mó de na critéir seo a leanas: (a) déanann an gnólacht infheistíochta na gníomhaíochtaí sin ar scála ar a bhféadfaí riosca sistéamach a bheith mar thoradh ar mhainneachtain nó ar anás gnólachta infheistíochta; (b) is comhalta imréitigh é gnólacht infheistíochta mar a shainmhínítear i bpointe (3) d'Airteagal 4(1) de Rialachán (AE) 2019/2033; (c) measann an t‐údarás inniúil go bhfuil bonn cirt leis i bhfianaise méid, cineál, scála agus castacht ghníomhaíochtaí an ghnólachta infheistíochta lena mbaineann, agus prionsabal na comhréireachta á chur san áireamh agus ag féachaint do cheann amháin nó níos mó de na tosca seo a leanas: (i) tábhacht an ghnólachta infheistíochta do gheilleagar an Aontais nó don Bhallstát ábhartha; (ii) tábhacht ghníomhaíochtaí trasteorann an ghnólachta infheistíochta; (iii) idirnascacht an ghnólachta infheistíochta leis an gcóras airgeadais.

2. Ní bheidh feidhm ag mír 1 maidir le déileálaithe tráchtearraí agus lamháltas astaíochta, gnóthais chomh-infheistíochta nó gnóthais árachais.

3. I gcás ina gcinneann údarás inniúil ceanglais Rialachán (AE) Uimh. 575/2013 a fheidhmiú i gcás gnólacht infheistíochta i gcomhréir le mír 1, déanfar maoirseacht ar an ngnólacht infheistíochta sin maidir le comhlíonadh na gceanglas stuamachta faoi Theideal VII agus Teideal VIII de Threoir 2013/36/AE.

4. I gcás ina gcinneann údarás inniúil cinneadh a glacadh i gcomhréir le mír 1 a chúlghairm, cuirfidh sé sin in iúl don ghnólacht infheistíochta gan mhoill.

Maidir le haon chinneadh a ghlacann údarás inniúil i gcomhréir le mír 1, scoirfidh an cinneadh sin d'fheidhm a bheith aige i gcás nach mbaineann gnólacht infheistíochta an tairseach dá dtagraítear sa mhír sin amach a thuilleadh, arna ríomh thar thréimhse 12 mí as a chéile.

5. Cuirfidh na húdaráis inniúla aon chinneadh a ghlacfar de bhun mhíreanna 1, 3 agus 4 in iúl do ÚBE gan mhoill.

6. Forbróidh ÚBE, i gcomhairle le ÚEUM, dréachtchaighdeáin theicniúla rialála chun na critéir a leagtar amach i bpointí (a) agus (b) de mhír 1 a shonrú tuilleadh, agus áiritheoidh sé go ndéanfar iad a chur i bhfeidhm go comhsheasmhach.

Cuirfidh ÚBE na dréachtchaighdeáin theicniúla rialála sin faoi bhráid an Choimisiúin faoin 26 Nollaig 2020.

Tarmligtear an chumhacht chuig an gCoimisiún chun an Treoir seo a fhorlíonadh tuilleadh trí na caighdeáin theicniúla rialála dá dtagraítear sa dara fomhír a ghlacadh i gcomhréir le hAirteagail 10 go 14 de Rialachán (AE) Uimh. 1093/2010 ó Pharlaimint na hEorpa agus ón gComhairle.

Airteagal 6

Comhordú laistigh de na Ballstáit

1. Comhoibreoidh údaráis inniúla go dlúth leis na húdaráis phoiblí nó leis na comhlachtaí atá freagrach ina mBallstát as maoirseacht a dhéanamh ar institiúidí creidmheasa agus institiúidí airgeadais. Cuirfidh na Ballstáit de cheangal ar na húdaráis inniúla sin agus ar na húdaráis phoiblí nó na comhlachtaí sin aon fhaisnéis a mhalartú, gan mhoill, is gá nó is ábhartha chun a gcuid feidhmeanna agus dualgas a fheidhmiú.

2. Bunóidh údaráis inniúla atá neamhionann leo siúd atá ainmnithe i gcomhréir le hAirteagal 67 de Threoir 2014/65/AE sásra comhair leis na húdaráis sin agus sásra chun an fhaisnéis uile atá ábhartha maidir le feidhmiú a gcuid feidhmeanna agus dualgas faoi seach a mhalartú.

Airteagal 7

Comhar leis an gCóras Eorpach Maoirseoirí Airgeadais

1. Agus a gcuid dualgas á ndéanamh acu, cuirfidh na húdaráis inniúla cóineasú uirlisí maoirseachta agus cleachtas maoirseachta san áireamh i gcur i bhfeidhm na bhforálacha dlí arna nglacadh de bhun na Treorach seo agus Rialachán (AE). 2019/2033

2. Áiritheoidh na Ballstáit an méid seo a leanas: (a) go n‐oibreoidh na húdaráis inniúla, mar pháirtithe in CEMA, i gcomhar le chéile le hiontaoibh, agus lánurraim fhrithpháirteach á tabhairt acu dá chéile, go háirithe agus malartú faisnéise iomchuí, iontaofa, uileghabhálaí á áirithiú eatarthu féin agus idir páirtithe eile in CEMA; (b) go nglacfaidh na húdaráis inniúla páirt i ngníomhaíocht ÚBE, agus, de réir mar is iomchuí, i gcoláistí na maoirseoirí dá dtagraítear in Airteagal 48 den Treoir seo agus in Airteagal 116 de Threoir 2013/36/AE; (c) go ndéanfaidh na húdaráis inniúla gach iarracht lena áirithiú go gcloífear leis na treoirlínte agus leis na moltaí arna n‐eisiúint ag ÚBE de bhun Airteagal 16 de Rialachán (AE) Uimh. 1093/2010 agus freagairt do na rabhaidh agus do na moltaí arna n‐eisiúint ag an mBord Eorpach um Riosca Sistéamach (BERS) de bhun Airteagal 16 de Rialachán (AE) Uimh. 1092/2010 ó Pharlaimint na hEorpa agus ón gComhairle ( 6 ); (d) go n‐oibreoidh na húdaráis inniúla i ndlúthchomhar le BERS; (e) trí na cúraimí agus na cumhachtaí a thugtar do na húdaráis inniúla, nach gcuirfear cosc ar na húdaráis inniúla sin do chomhlíonadh a gcuid dualgas ina gcáil mar chomhaltaí de ÚBE nó de BERS, nó faoin Treoir seo agus faoi Rialachán (AE) Uimh. 2019/2033.

Airteagal 8

Gné mhaoirseachta an Aontais

Tabharfaidh na húdaráis inniúla i ngach Ballstát, i bhfeidhmiú a ndualgas ginearálta, aird mar is cuí ar an tionchar a d'fhéadfadh a bheith ag a gcinntí ar chobhsaíocht an chórais airgeadais sna Ballstáit eile lena mbaineann agus san Aontas ina iomláine, go háirithe, in éigeandálaí, bunaithe ar an bhfaisnéis atá ar fáil an tráth ábhartha.







TEIDEAL III

CAIPITEAL TOSAIGH

Airteagal 9

Caipiteal tosaigh

1. Is é EUR 750 000 caipiteal tosaigh gnólachta infheistíochta a cheanglaítear de bhun Airteagal 15 de Threoir 2014/65/AE chun údarú a fháil aon cheann de na seirbhísí infheistíochta a sholáthar nó aon cheann de na gníomhaíochtaí infheistíochta a dhéanamh a liostaítear i bpointí (3) agus (6) de Roinn A d'Iarscríbhinn I a ghabhann le Treoir 2014/65/AE.

2. Is é EUR 75 000 caipiteal tosaigh gnólachta infheistíochta a cheanglaítear de bhun Airteagal 15 de Threoir 2014/65/AE chun údarú a fháil aon cheann de na seirbhísí infheistíochta a sholáthar nó na gníomhaíochtaí infheistíochta a dhéanamh a liostaítear i bpointí (1), (2), (4), (5) agus (7) de Roinn A d'Iarscríbhinn I a ghabhann le Treoir 2014/65/AE ar gnólacht infheistíochta é nach gceadaítear dó airgead cliant ná urrúis ar leis a chliaint iad a shealbhú.

3. Is é EUR 150 000 caipiteal tosaigh gnólachta infheistíochta a cheanglaítear de bhun Airteagal 15 de Threoir 2014/65/AE le haghaidh gnólachtaí infheistíochta eile seachas iad siúd dá dtagraítear i míreanna 1, 2 agus 4 den Airteagal seo.

4. Is é EUR 750 000 caipiteal tosaigh gnólachta infheistíochta atá údaraithe chun seirbhísí infheistíochta a chur ar fáil nó an ghníomhaíocht infheistíochta a liostaítear i bpointe (9) de Roinn A d'Iarscríbhinn I a ghabhann le Treoir 2014/65/AE a dhéanamh, i gcás ina mbíonn an gnólacht infheistíochta sin ag déileáil ar a chuntas féin nó i gcás ina bhfuil cead aige déanamh amhlaidh.

Airteagal 10

Tagairtí do chaipiteal tosaigh i dTreoir 2013/36/AE

Déanfar tagairtí do leibhéil caipitil tosaigh a leagtar amach in Airteagal 9 den Treoir seo a fhorléiriú, ón 26 Meitheamh 2021, mar thagairtí a ghabhann ionad na dtagairtí i ngníomhartha dlí eile de chuid an Aontais do leibhéil caipitil tosaigh a leagtar amach i dTreoir 2013/36/AE, mar a leanas:

(a) déanfar tagairtí do chaipiteal tosaigh na ngnólachtaí infheistíochta in Airteagal 28 de Threoir 2013/36/AE a fhorléiriú mar thagairtí d'Airteagal 9(1) den Treoir seo;

(b) déanfar tagairtí do chaipiteal tosaigh gnólachtaí infheistíochta dá dtagraítear in Airteagal 29 nó Airteagal 31 de Threoir 2013/36/AE a fhorléiriú mar thagairtí d'Airteagal 9(2), (3) nó (4) den Treoir seo, ag brath ar na cineálacha seirbhísí infheistíochta agus na ngníomhaíochtaí gnólachta infheistíochta atá i gceist;

(c) déanfar tagairtí do chaipiteal tosaigh in Airteagal 30 de Threoir 2013/36/AE a fhorléiriú mar thagairtí d'Airteagal 9(1) den Treoir seo.

Airteagal 11

Comhdhéanamh an chaipitil tosaigh

Beidh caipiteal tosaigh gnólachta infheistíochta i gcomhréir le hAirteagal 9 de Rialachán (AE) 2019/2033.







TEIDEAL IV

MAOIRSEACHT STUAMACHTA







CAIBIDIL 1

Prionsabail na maoirseachta stuamachta







Roinn 1

Inniúlachtaí agus dualgais na mballstát baile agus na mballstát óstach

Airteagal 12

Inniúlacht údaráis inniúla an Bhallstáit baile agus an Bhallstáit óstaigh

Is iad údaráis inniúla an Bhallstáit baile a bheidh freagrach as an maoirseacht stuamachta a dhéanamh ar ghnólachtaí infheistíochta, gan dochar do na forálacha sin sa Treoir seo lena dtugtar an fhreagrach d'údaráis inniúla an Bhallstáit óstaigh.

Airteagal 13

Comhar idir údaráis inniúla Ballstát éagsúil

1. Oibreoidh údaráis inniúla na mBallstát éagsúil i ndlúthchomhar le chéile chun críocha a ndualgas de bhun na Treorach seo agus Rialachán Uimh. 2019/2033, go háirithe trí fhaisnéis a mhalartú faoi ghnólachtaí infheistíochta, gan mhoill, lena n‐áirítear an méid seo a leanas: (a) struchtúr bainistíochta agus úinéireachta an ghnólachta infheistíochta; (b) an gnólacht infheistíochta na ceanglais cistí dílse a chomhlíonadh; (c) ceanglais riosca chomhchruinnithe agus ceanglais leachtachta na gnólachta infheistíochta a bheith á gcomhlíonadh; (d) nósanna imeachta riaracháin agus cuntasaíochta agus sásraí rialaithe inmheánacha an ghnólachta infheistíochta; (e) aon ní eile is féidir a imreoidh tionchar ar an riosca a bhaineann leis an ngnólacht infheistíochta.

2. Tabharfaidh údaráis inniúla láithreach an Bhallstáit baile d'údaráis inniúla an Bhallstáit óstaigh aon fhaisnéis agus aon chonclúidí a bhaineann le haon fhadhbanna nó aon rioscaí féideartha a bhaineann le gnólacht infheistíochta i leith cosaint cliant nó cobhsaíocht an chórais airgeadais sa Bhallstát óstach a shainaithneoidh siad agus iad i mbun maoirseacht ar ghníomhaíochtaí an ghnólachta infheistíochta.

3. Gníomhóidh údaráis inniúla an Bhallstáit baile i ndáil le haon faisnéis a thabharfaidh údaráis inniúla an Bhallstáit óstaigh dóibh, trí na bearta uile is gá a dhéanamh chun na fadhbanna nó na rioscaí féideartha dá dtagraítear i mír 2 a sheachaint nó a leigheas. Má iarrtar é, míneoidh údaráis inniúla an Bhallstáit baile ar bhealach mionsonraithe d'údaráis inniúla an Bhallstáit óstaigh conas a chuir siad san áireamh an fhaisnéis agus na conclúidí a thug údaráis inniúla an Bhallstáit óstaigh.

4. I gcás, tar éis sholáthar na faisnéise agus na gconclúidí dá dtagraítear i mír 2, ina measfaidh údaráis inniúla an Bhallstáit óstaigh nach ndearna údaráis inniúla an Bhallstáit baile na bearta is gá dá dtagraítear i mír 3, féadfaidh údaráis inniúla an Bhallstáit óstaigh, tar éis dóibh údaráis inniúla an Bhallstáit baile, ÚBE agus ÚEUM a chur ar an eolas, bearta iomchuí a dhéanamh chun cliaint a chosaint a gcuirtear seirbhísí ar fáil dóibh nó chun cobhsaíocht an chórais airgeadais a chosaint.

Féadfaidh na húdaráis inniúla a chur ar aghaidh chuig ÚBE cásanna inar diúltaíodh d'iarraidh ar chomhar, go háirithe iarraidh maidir le faisnéis a mhalartú, nó nár tugadh aghaidh uirthi laistigh de thráth réasúnach. Gan dochar d'Airteagal 258 CFAE, féadfaidh ÚBE gníomhú, i dtaca leis na cásanna sin, i gcomhréir leis na cumhachtaí a thugtar dó faoi Airteagal 19 de Rialachán (AE) Uimh. 1093/2010. Féadfaidh ÚBE cúnamh a thabhairt do na húdaráis inniúla freisin teacht ar chomhaontú faoi fhaisnéis a mhalartú faoin Airteagal seo ar a thionscnamh féin i gcomhréir leis an dara fomhír d'Airteagal 19(1) den Rialachán sin.

5. Féadfaidh údaráis inniúla an Bhallstáit baile nach n‐aontóidh le bearta údaráis inniúla an Bhallstáit óstaigh, féadfaidh siad an cás a chur faoi bhráid ÚBE agus gníomhóidh ÚBE i gcomhréir leis an nós imeachta a leagtar síos in Airteagal 19 de Rialachán (AE) Uimh. 1093/2010. I gcás ina ngníomhóidh ÚBE i gcomhréir leis an Airteagal sin, glacfaidh sé a chinneadh faoi cheann aon mhí amháin.

6. Chun críche measúnú a dhéanamh ar an gcoinníoll i bpointe (c)den chéad fhomhír d'Airteagal 23(1) de Rialachán (AE) 2019/2033, féadfaidh údarás inniúil Bhallstát baile an ghnólachta infheistíochta faisnéis a iarraidh ar údarás inniúil Bhallstát baile an chomhalta imréitigh faisnéis a chur ar fáil maidir leis tsamhail corrlaigh agus leis na paraiméadair a úsáidtear chun ceanglas corrlaigh an ghnólachta infheistíochta ábhartha a ríomh.

7. Forbróidh ÚBE, i gcomhairle le ÚEUM, dréachtchaighdeáin theicniúla rialála chun ceanglais maidir le cineál agus saghas na faisnéise dá dtagraítear i mír 1 agus mír 2 den Airteagal seo a shonrú.

Tarmligtear an chumhacht chuig an gCoimisiún chun an Treoir seo a fhorlíonadh trí na caighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagail 10 go 14 de Rialachán (AE) Uimh. 1093/2010.

8. Forbróidh ÚBE, i gcomhairle le ÚEUM, dréachtchaighdeáin theicniúla cur chun feidhme chun foirmeacha, teimpléid agus nósanna imeachta caighdeánacha a bhunú maidir leis na ceanglais comhroinnte faisnéise d'fhonn an mhaoirseacht ar ghnólachtaí infheistíochta a éascú.

Tugtar an chumhacht don Choimisiún na caighdeáin theicniúla cur chun feidhme dá dtagraítear sa chéad fhomhír a ghlacadh i gcomhréir le hAirteagal 15 de Rialachán (AE) Uimh. 1093/2010.

9. Cuirfidh ÚBE na dréachtchaighdeáin theicniúla dá dtagraítear i míreanna 7 agus 8 faoi bhráid an Choimisiúin faoin 26 Meitheamh 2021.

Airteagal 14

Seiceáil agus cigireacht ar an láthair ar bhrainsí atá lonnaithe i mBallstát eile

1. Déanfaidh na Ballstáit óstaigh foráil, i gcás ina ndéanfaidh gnólacht infheistíochta atá údaraithe i mBallstát eile a ghníomhaíochtaí trí bhrainse, go bhféadfaidh údaráis inniúla an Bhallstáit baile, tar éis dóibh údaráis inniúla an Bhallstáit óstaigh a chur ar an eolas, seiceálacha ar an láthair a dhéanamh iad féin nó trí idirghabhálaithe a cheapfaidh údaráis inniúla an Bhallstáit baile chun na críche sin, ar an bhfaisnéis dá dtagraítear in Airteagal 13(1) agus cigireacht a dhéanamh ar bhrainsí den sórt sin.

2. Beidh sé de chumhacht ag údaráis inniúla an Bhallstáit baile, chun críoch maoirseachta agus i gcás ina measfaidh siad go bhfuil sé ábhartha i leith chobhsaíocht an chórais airgeadais sa Bhallstát baile, seiceálacha agus cigireachtaí ar an láthair a dhéanamh de réir an cháis ar na gníomhaíochtaí a dhéanann brainsí de ghnólachtaí infheistíochta ar a gcríoch agus faisnéis a éileamh ar bhrainse faoina ghníomhaíochtaí.

Sula ndéanfaidh siad seiceálacha agus cigireachtaí den sórt sin, rachaidh údaráis inniúla an Bhallstáit óstaigh i gcomhairle, gan mhoill, le húdaráis inniúla an Bhallstáit baile.

A luaithe is féidir tar éis dóibh na seiceálacha agus na cigireachtaí sin a dhéanamh, tabharfaidh údaráis inniúla an Bhallstáit óstaigh an fhaisnéis a fuarthas agus na torthaí is ábhartha maidir le measúnú riosca an ghnólachta infheistíochta lena mbaineann, tabharfaidh siad an fhaisnéis sin a fuarthas agus na torthaí sin d'údaráis inniúla an Bhallstáit baile.







Roinn 2

Rúndacht ghairmiúil agus an dualgas tuairisciú a dhéanamh

Airteagal 15

Rúndacht ghairmiúil agus malartú faisnéise rúnda

1. Áiritheoidh na Ballstáit go mbeidh na húdaráis inniúla agus na daoine uile a oibríonn do na húdaráis sin nó a d'oibrigh dóibh, lena n‐áirítear na daoine dá dtagraítear in Airteagal 76(1) de Threoir 2014/65/AE, go mbeidh siad faoi cheanglas oibleagáid na rúndachta gairmiúla chun críocha na Treorach seo agus Rialachán (AE) 2019/2033.

Ní fhéadfar faisnéis rúnda a gheobhaidh na húdaráis inniúla agus na daoine sin agus iad i mbun a ndualgas a nochtadh ach go hachomair nó i gcomhiomlán agus ar choinníoll nach féidir gnólachtaí infheistíochta aonair ná daoine aonair a shainaithint, gan dochar do chásanna atá cumhdaithe ag an dlí coiriúil.

I gcás inar dearbhaíodh go bhfuil an gnólacht infheistíochta féimheach nó i gcás ina mbeidh sé á fhoirceannadh go héigeantach, féadfar faisnéis rúnda nach mbaineann le tríú páirtithe a nochtadh in imeachtaí sibhialta nó tráchtála más gá an nochtadh sin chun na himeachtaí sin a chur i gcrích.

2. Ní úsáidfidh údaráis inniúla an fhaisnéis rúnda a bailíodh, a malartaíodh nó a tarchuireadh de bhun na Treorach seo agus Rialachán (AE) 2019/2033 ach chun a ndualgais a dhéanamh agus go háirithe chun na gcríoch seo a leanas: (a) an mhaoirseacht ar rialacha stuamachta a leagtar amach sa Treoir seo agus i Rialachán (AE) 2019/2033; (b) chun smachtbhannaí a fhorchur; (c) in achomhairc riaracháin i gcoinne cinntí ó na húdaráis inniúla; (d) in imeachtaí cúirte arna dtionscnamh faoi Airteagal 23.

3. Na daoine nádúrtha nó dlítheanacha agus comhlachtaí eile, diomaite de na húdaráis inniúla, a gheobhaidh faisnéis rúnda de bhun na Treorach seo agus Rialachán (AE) 2019/2033 ní úsáidfidh siad an fhaisnéis sin ach chun na gcríoch dá bhforálann an t‐údarás inniúil go sainráite nó i gcomhréir leis an dlí náisiúnta.

4. Féadfaidh údaráis inniúla faisnéis rúnda a mhalartú chun críocha mhír 2 agus féadfaidh siad a dhearbhú go sainráite conas atáthar leis an bhfaisnéis sin a láimhseáil agus féadfaidh siad srian a chur go sainráite le haon tarchur breise den fhaisnéis sin.

5. Leis an oibleagáid dá dtagraítear i mír 1, ní chuirfear cosc le húdaráis inniúil faisnéis rúnda a tharchur chuig an gCoimisiún nuair a bheidh gá leis an bhfaisnéis sin chun cumhachtaí an Choimisiún a fheidhmiú.

6. Féadfaidh na húdaráis inniúla faisnéis rúnda a thabhairt do ÚBE, ÚEUM agus BERS, bainc cheannais na mBallstát, an Córas Eorpach Banc Ceannais (CEBC) agus an Banc Ceannais Eorpach, ina gcáil údaráis airgeadaíochta, agus, más iomchuí, do na húdaráis phoiblí a bhfuil sé de chúram orthu maoirseacht a dhéanamh ar chórais íocaíochta agus réitigh, i gcás ina mbeidh gá leis an bhfaisnéis sin chun a gcúraimí a dhéanamh.

Airteagal 16

Socruithe comhair le tríú tíortha chun faisnéis a mhalartú

Chun a gcúraimí maoirseachta a dhéanamh de bhun na Treorach seo nó Rialachán (AE) 2019/2033, agus d'fhonn faisnéis a mhalartú, ní fhéadfaidh údaráis inniúla na mBallstát, ÚBE agus ÚEUM, i gcomhréir le hAirteagal 33 de Rialachán (AE) Uimh. 1093/2010 nó le hAirteagal 33 de Rialachán (AE) Uimh. 1095/2010, de réir mar is infheidhme, socruithe comhair a thabhairt i gcrích le húdaráis maoirseachta tríú tíortha ná le húdaráis nó comhlachtaí tríú tíortha atá freagrach as na cúraimí seo a leanas, ar choinníoll go mbeidh an fhaisnéis a nochtar faoi réir ráthaíochtaí rúndachta gairmiúla atá coibhéiseach, ar a laghad, leis na ráthaíochtaí dá dtagraítear in Airteagal 15 den Treoir seo:

(a) maoirseacht ar institiúidí airgeadais agus margaí airgeadais, lena n‐áirítear maoirseacht ar eintitis airgeadais ag a bhfuil ceadúnas chun oibriú mar chontrapháirtithe lárnacha, i gcás inar aithníodh contrapháirtithe lárnacha faoi Airteagal 25 de Rialachán (AE) Uimh. 648/2012 ó Pharlaimint na hEorpa agus ón gComhairle ( 7 );

(b) leachtú agus féimheacht gnólachtaí infheistíochta agus nósanna imeachta comhchosúla;

(c) mhaoirsiú na gcomhlachtaí a bhfuil páirt acu i leachtú agus i bhféimheacht gnólachtaí infheistíochta agus i nósanna imeachta comhchosúla;

(d) iniúchtaí reachtúla a dhéanamh ar institiúidí airgeadais nó institiúidí a riarann scéimeanna cúitimh;

(e) maoirsiú daoine a bhfuil sé de chúram orthu iniúchtaí reachtúla a dhéanamh ar chuntais institiúidí airgeadais;

(f) maoirsiú daoine atá gníomhach i margaí lamháltas astaíochtaí chun a áirithiú go mbeidh forléargas comhdhlúite ann ar mhargaí airgeadais agus ar spotmhargaí;

(g) maoirsiú daoine atá gníomhach i margaí díorthach tráchtearraí talmhaíochta chun a áirithiú go mbeidh forléargas comhdhlúite ann ar mhargaí airgeadais agus ar spotmhargaí.

Airteagal 17

Dualgais daoine a bhfuil sé de chúram orthu cuntais bhliantúla agus chomhdhlúite a rialú

Forálfaidh na Ballstáit, maidir le haon duine atá údaraithe i gcomhréir le Treoir 2006/43/CE ó Pharlaimint na hEorpa agus ón gComhairle ( 8 ) agus a dhéanann, i ngnólacht infheistíochta, na cúraimí a bhfuil tuairisc orthu in Airteagal 73 de Threoir 2009/65/CE nó in Airteagal 34 de Threoir 2013/34/AE, nó a dhéanann aon chúram reachtúil eile, go mbeidh sé de dhualgas air nó uirthi tuairisciú go pras do na húdaráis inniúla faoi aon fhíoras nó faoi aon chinneadh maidir leis an ngnólacht infheistíochta sin, nó maidir le gnóthas a bhfuil dlúthnaisc aige leis an ngnólacht infheistíochta sin:

(a) ar sárú ábhartha é ar na forálacha reachtaíochta, rialúcháin nó riaracháin a leagtar síos de bhun na Treorach seo;

(b) a bhféadfadh sé go ndéanfadh sé difear d'fheidhmiú leanúnach an ghnólachta infheistíochta; nó

(c) a bhféadfadh sé go mbeadh diúltú na cuntais a dheimhniú mar thoradh air nó ar féidir agúis a chur in iúl a bheith mar thoradh air







ROINN 3

Smachtbhannaí, cumhachtaí imscrúdúcháin agus an ceart chun achomhairc

Airteagal 18

Smachtbhannaí riaracháin agus bearta riaracháin eile

1. Gan dochar do na cumhachtaí maoirseachta dá dtagraítear i Roinn 4 de Chaibidil 2 de Theideal IV den Treoir seo, lena n‐áirítear cumhachtaí imscrúdaitheachta agus cumhachtaí na n‐údarás inniúil leigheasanna a fhorchur, agus ceart na mBallstát foráil a dhéanamh maidir le smachtbhannaí coiriúla agus iad a fhorchur, leagfaidh na Ballstáit síos rialacha maidir le smachtbhannaí riaracháin agus bearta riaracháin eile agus áiritheoidh siad go mbeidh an chumhacht ag a n‐údaráis inniúla smachtbhannaí agus bearta den sórt sin a fhorchur i dtaca le sáruithe ar fhorálacha náisiúnta lena dtrasuitear an Treoir seo agus ar Rialachán (AE) 2019/2033, lena n‐áirítear i gcás inar fíor an méid seo a leanas maidir le gnólacht infheistíochta: (a) mainníonn sé socruithe rialachais inmheánacha a leagtar amach in Airteagal 26 a chur ar bun; (b) mainníonn sé faisnéis a thuairisciú do na húdaráis inniúla faoi chomhlíonadh na hoibleagáide maidir le ceanglais cistí dílse a shásamh a leagtar amach in Airteagal 11 de Rialachán 2019/2033, nó soláthraíonn sé faisnéis neamhiomlán nó mhíchruinn faoin méid sin dóibh, de shárú ar phointe (b) d'Airteagal 54(1) den Rialachán sin; (c) mainníonn sé, de shárú ar Airteagal 54 de Rialachán (AE) 2019/2033, faisnéis a thuairisciú do na húdaráis inniúla faoi riosca comhchruinnithe nó soláthraíonn sé faisnéis neamhiomlán nó mhíchruinn dóibh; (d) téann sé faoi riosca comhchruinnithe os cionn na dteorainneacha a leagtar amach in Airteagal 37 de Rialachán (AE) 2019/2033, gan dochar d'Airteagail 38 agus 39 den Rialachán sin; (e) mainníonn sé go rialta nó ar bhonn leanúnach sócmhainní leachtacha a shealbhú de shárú ar Airteagal 43 de Rialachán (AE) 2019/2033, gan dochar d'Airteagal 44 den Rialachán sin; (f) mainníonn sé faisnéis a nochtadh, nó soláthraíonn sé faisnéis neamhiomlán nó mhíchruinn, de shárú ar na forálacha a leagtar amach i gCuid a Sé de Rialachán (AE) Uimh. 2019/2033; (g) déanann sé íocaíochtaí le sealbhóirí ionstraimí atá ar áireamh i gcistí dílse an ghnólachta infheistíochta i gcás ina gcuirtear toirmeasc le hAirteagal 28, 52 nó 63 de Rialachán (AE) Uimh. 575/2013 ar íocaíochtaí den sórt sin le sealbhóirí ionstraimí atá ar áireamh i gcistí dílse; (h) faightear faoi dhliteanas é i leith sárú tromchúiseach ar fhorálacha náisiúnta arna nglacadh de bhun Threoir (AE) 2015/849 ó Pharlaimint na hEorpa agus ón gComhairle ( 9 ); (i) ceadaíonn sé do dhuine amháin nó níos mó nach gcomhlíonann Airteagal 91 de Threoir 2013/36/AE éirí ina chomhalta nó ina comhalta den chomhlacht bainistíochta nó fanacht ina chomhalta nó ina comhalta de.

Na Ballstáit nach leagfaidh síos rialacha maidir le smachtbhannaí riaracháin i leith sáruithe atá faoi réir an dlí choiriúil náisiúnta, cuirfidh siad forálacha ábhartha an dlí choiriúil in iúl don Choimisiún.

Beidh na smachtbhannaí riaracháin agus na bearta riaracháin eile éifeachtach, comhréireach agus athchomhairleach.

2. Ar na smachtbhannaí riaracháin agus na bearta riaracháin eile dá dtagraítear sa chéad fhomhír de mhír 1, beidh an méid seo a leanas: (a) ráiteas poiblí ina saineofar an duine nádúrtha nó dlítheanach, an gnólacht infheistíochta, an chuideachta sealbhaíochta infheistíochta nó cuideachta sealbhaíochta airgeadais mheasctha atá freagrach agus cineál an tsáraithe; (b) ordú lena gceanglófar ar an duine nádúrtha nó dlítheanach atá freagrach scor den iompraíocht agus staonadh ón iompraíocht sin a dhéanamh an athuair; (c) cosc sealadach ar chomhaltaí de chomhlacht bainistíochta an ghnólachta infheistíochta nó aon daoine nádúrtha eile, a chinntear a bheith freagrach, feidhmeanna a fheidhmiú i ngnólachtaí infheistíochta; (d) i gcás duine dlítheanach, smachtbhannaí riaracháin airgid suas le 10 % den ghlanláimhdeachas bliantúil, lena n‐áirítear an t‐ollioncam arb éard atá ann an t‐ús infhála agus ioncam comhchosúil, ioncam ó scaireanna agus urrúis athraitheacha nó toraidh sheasta eile, agus coimisiúin nó táillí de chuid an ghnóthais a fuarthas an bhliain ghnó roimhe sin; (e) i gcás duine dlítheanach, smachtbhannaí riaracháin airgid suas le dhá oiread mhéid na mbrabús a gnóthaíodh nó na gcaillteanas a seachnaíodh mar gheall ar an sárú i gcás inar féidir na caillteanais agus na brabúis sin a chinneadh; (f) i gcás duine nádúrtha, smachtbhannaí riaracháin airgid suas le EUR 5 000 000 nó, i gcás na mBallstát nach bhfuil an euro mar airgeadra acu, an luach comhfhreagrach san airgeadra náisiúnta an 25 Nollaig 2019.

I gcás inar fochuideachta an gnóthas dá dtagraítear i bpointe (d) den chéad fhomhír, is éard a bheidh san ollioncam ábhartha an t‐ollioncam de réir chuntas comhdhlúite an mháthairghnóthais deiridh sa bhliain ghnó roimhe sin.

Áiritheoidh na Ballstáit, i gcás ina sáraíonn gnólacht infheistíochta forálacha náisiúnta lena dtrasuitear an Treoir seo nó ina sáraíonn sé forálacha Rialachán (AE) 2019/2033, go bhféadfaidh an t‐údarás inniúil smachtbhannaí riaracháin a ghearradh ar chomhaltaí an chomhlachta bainistíochta agus ar dhaoine nádúrtha eile atá freagrach as an sárú de réir an dlí náisiúnta.

3. Áiritheoidh na Ballstáit go gcuirfidh na húdaráis náisiúnta, agus iad ag socrú chineál na smachtbhannaí riaracháin nó na mbeart riaracháin eile dá dtagraítear i mír 1 agus leibhéal na smachtbhannaí riaracháin airgid, go gcuirfidh siad san áireamh na himthosca ábhartha uile, lena n‐áirítear, más iomchuí: (a) tromchúis an tsáraithe agus a fhad a mhair sé; (b) méid freagrachta na ndaoine nádúrtha nó dlítheanacha atá freagrach as an sárú; (c) acmhainn airgeadais na ndaoine nádúrtha nó dlítheanacha atá freagrach as an sárú, lena n‐áirítear láimhdeachas iomlán daoine dlítheanacha nó ioncam bliantúil daoine nádúrtha; (d) a thábhachtaí atá na brabúis a ghnóthaigh nó na caillteanais a sheachain na daoine dlítheanacha atá freagrach as an sárú; (e) aon chaillteanais a thabhaigh tríú páirtithe de dheasca an tsáraithe; (f) leibhéal an chomhoibrithe leis na húdaráis inniúla ábhartha; (g) sáruithe a rinne na daoine nádúrtha nó dlítheanacha atá freagrach as an sárú roimhe sin; (h) aon iarmhairtí sistéamacha féideartha de thoradh an tsáraithe.

Airteagal 19

Cumhachtaí imscrúdúcháin

Áiritheoidh na Ballstáit go mbeidh na cumhachtaí bailithe sonraí uile agus imscrúdúcháin is gá ag na húdaráis inniúla chun a bhfeidhmeanna a dhéanamh, lena n‐áirítear:

(a) an chumhacht faisnéis a éileamh ar na daoine nádúrtha nó dlítheanacha seo a leanas: (i) gnólachtaí infheistíochta atá bunaithe sa Bhallstát lena mbaineann; (ii) cuideachtaí sealbhaíochta infheistíochta atá bunaithe sa Bhallstát lena mbaineann; (iii) cuideachtaí sealbhaíochta airgeadais mheasctha atá bunaithe sa Bhallstát lena mbaineann; (iv) cuideachtaí sealbhaíochta gníomhaíochtaí measctha atá lonnaithe sa Bhallstát lena mbaineann; (v) daoine a bhaineann leis na heintitis dá dtagraítear i bpointí (i) go (iv); (vi) tríú páirtithe ar sheachfhoinsigh na heintitis dá dtagraítear i bpointí (i) go (iv) feidhmeanna nó gníomhaíochtaí oibríochtúla chucu;

(b) an chumhacht na himscrúduithe uile is gá a dhéanamh ar aon duine dá dtagraítear i bpointe (a) atá bunaithe nó lonnaithe sa Bhallstát lena mbaineann, lena n‐áirítear an ceart: (i) a cheangal ar na daoine dá dtagraítear i bpointe (a) doiciméid a chur isteach; (ii) chun leabhair chuntais agus taifid na ndaoine dá dtagraítear i bpointe (a) a scrúdú agus cóipeanna a dhéanamh díobh nó sleachta a thógáil astu; (iii) chun mínithe i scríbhinn nó ó bhéal a fháil ó na daoine dá dtagraítear i bpointe (a) nó óna n‐ionadaithe nó óna bhfoireann; (iv) chun agallamh a chur ar aon duine ábhartha chun faisnéis a bhailiú i ndáil le hábhar imscrúdaithe;

(c) an chumhacht na cigireachtaí uile is gá a dhéanamh ag áitreabh gnó na ndaoine dlítheanacha dá dtagraítear i bpointe (a) agus áitreabh aon ghnóthas eile atá san áireamh sa mhaoirseacht ar chomhlíonadh na tástála caipitil ghrúpa, i gcás inarb é an t‐údarás inniúil maoirseoir an ghrúpa, faoi réir fógra a thabhairt roimh ré d'údaráis inniúla eile lena mbaineann.

Airteagal 20

Smachtbhannaí riaracháin agus bearta riaracháin eile a fhoilsiú

1. Áiritheoidh na Ballstáit go bhfoilseoidh údaráis inniúla ar a suíomh gréasáin oifigiúil, gan aon mhoill mhíchuí, aon smachtbhannaí riaracháin agus aon bhearta riaracháin eile a fhorchuirfear i gcomhréir le hAirteagal 18 agus nach bhfuil achomharc déanta ina gcoinne nó nach féidir achomharc a dhéanamh ina gcoinne a thuilleadh. San fhoilsiú sin, beidh faisnéis faoi chineál agus saghas an tsáraithe agus céannacht an duine nádúrtha nó dhlítheanaigh ar forchuireadh an smachtbhanna nó a ndearnadh an beart ina choinne. Ní fhoilseofar an fhaisnéis go dtí go gcuirfear an duine sin ar an eolas faoi na smachtbhannaí agus na bearta sin agus ní dhéanfar é ach a mhéid agus a bheidh an foilsiú sin riachtanach agus comhréireach.

2. I gcás ina gceadóidh na Ballstáit foilsiú smachtbhannaí riaracháin nó beart riaracháin eile a forchuireadh i gcomhréir le hAirteagal 18, agus a ndearnadh achomharc ina gcoinne, foilseoidh na húdaráis inniúla faisnéis faoi stádas agus toradh an achomhairc ar a suíomh gréasáin oifigiúil freisin.

3. Foilseoidh na húdaráis inniúla na smachtbhannaí riaracháin nó na bearta riaracháin eile a forchuireadh i gcomhréir le hAirteagal 18 gan ainm a lua leo in aon cheann de na himthosca seo a leanas: (a) forchuireadh an smachtbhanna nó an beart ar dhuine dlítheanach agus fuarthas go mbeadh foilsiú shonraí an duine sin díréireach; (b) leis an bhfoilsiú, chuirfí imscrúdú coiriúil atá ar siúl nó cobhsaíocht na margaí airgeadais i mbaol; (c) leis an bhfoilsiú, dhéanfaí foilsiú dochar díréireach do na gnólachtaí infheistíochta nó do na daoine nádúrtha lena mbaineann.

4. Áiritheoidh na húdaráis inniúla go gcoinneofar an fhaisnéis a fhoilseofar de bhun an Airteagail seo ar a suíomh gréasáin oifigiúil ar feadh cúig bliana ar a laghad. Is sa chás inar ceadmhach sin de réir na rialacha cosanta sonraí is infheidhme, agus sa chás sin amháin, a fhéadfar sonraí pearsanta a choinneáil ar shuíomh gréasáin oifigiúil an údaráis inniúil.

Airteagal 21

Smachtbhannaí a thuairisciú do ÚBE

Cuirfidh na húdaráis inniúla ÚBE ar an eolas faoi smachtbhannaí riaracháin agus bearta riaracháin eile a fhorchuirfear de bhun Airteagal 18, faoi aon achomharc i gcoinne na smachtbhannaí nó na mbeart riaracháin eile sin agus faoi thoradh an achomhairc sin. Is chun críche malartú faisnéise idir údaráis inniúla, agus chun na críche sin amháin, a choinneoidh ÚBE bunachar sonraí lárnach ar bun ina mbeidh na smachtbhannaí riaracháin agus na bearta riaracháin eile a cuireadh in iúl dó. Is ag na húdaráis inniúla agus ag ÚEUM amháin a bheidh rochtain ar an mbunachar sonraí sin agus nuashonrófar é go tráthrialta, agus uair sa bhliain ar a laghad.

Coinneoidh ÚBE suíomh gréasáin ar bun ar a mbeidh naisc chuig foilsiú na smachtbhannaí riaracháin agus na mbeart riaracháin eile arna bhforchur i gcomhréir le hAirteagal 18 a dhéanfaidh gach údarás inniúil agus luafar air an tréimhse feadh a mbíonn smachtbhannaí riaracháin agus bearta riaracháin eile foilsithe ag gach Ballstát.

Airteagal 22

Sáruithe a thuairisciú

1. Áiritheoidh na Ballstáit go mbunóidh údaráis inniúla sásraí éifeachtacha iontaofa chun tuairisciú pras do na húdaráis inniúla a chumasú maidir le sáruithe a rinneadh nó a d'fhéadfaí a dhéanamh ar fhorálacha náisiúnta lena dtrasuitear an Treoir seo agus ar Rialachán (AE) 2019/2033.

Áireofar an méid seo a leanas sna sásraí sin:

(a) nósanna imeachta sonracha maidir le tuarascálacha den sórt sin a fháil, a láimhseáil agus obair leantach a dhéanamh ina leith, lena n‐áirítear bealaí slána cumarsáide a bhunú;

(b) cosaint iomchuí ar fhrithbheartaíocht, idirdhealú nó cineálacha eile beart éagórach a dhéanann an gnólacht infheistíochta ar fhostaithe gnólachtaí infheistíochta a thuairiscíonn sáruithe a rinneadh laistigh den ghnólacht infheistíochta;

(c) cosaint shonraí pearsanta an duine a thuairiscigh an sárú agus an duine nádúrtha a líomhnaítear a bheith freagrach as an sárú sin, i gcomhréir le Rialachán (AE) 2016/679;

(d) rialacha soiléire a áiritheoidh go ráthófar an rúndacht i ngach cás i ndáil leis an duine a thuairiscigh na sáruithe a rinneadh laistigh den ghnólacht infheistíochta, mura gceanglófar an nochtadh de réir an dlí náisiúnta i gcomhthéacs imscrúduithe breise nó imeachtaí riaracháin nó breithiúnacha ina dhiaidh sin.

2. Cuirfidh na Ballstáit de cheangal ar ghnólachtaí infheistíochta nósanna imeachta iomchuí a bheith i bhfeidhm dá gcuid fostaithe chun a bheith in ann sáruithe a thuairisciú go hinmheánach trí bhealach sonrach neamhspleách. Féadfaidh na comhpháirtithe sóisialta foráil a dhéanamh maidir leis na nósanna imeachta sin ar choinníoll go mbeidh an chosaint chéanna dá dtagraítear i bpointí (b), (c) agus (d) de mhír 1 le fáil trí na nósanna imeachta sin.

Airteagal 23

Ceart achomhairc

Áiritheoidh na Ballstáit go mbeidh na cinntí agus na bearta arna ndéanamh de bhun Rialachán (AE) 2019/2033 nó de bhun forálacha reachtaíochta, rialúchán agus riaracháin arna nglacadh i gcomhréir leis an Treoir seo faoi réir ceart achomhairc.







CAIBIDIL 2

An próiseas athbhreithnithe







Roinn 1

An próiseas inmheánach measúnaithe ar leordhóthanacht caipitil agus an próiseas inmheánach measúnaithe ar riosca

Airteagal 24

Caipiteal inmheánach agus sócmhainní leachtacha

1. Beidh socruithe, straitéisí agus próisis a bheidh fónta éifeachtach cuimsitheach i bhfeidhm ag gnólachtaí infheistíochta nach gcomhlíonann na coinníollacha chun cáiliú mar ghnólachtaí beaga neamh-idirnasctha a leagtar amach in Airteagal 12(1) de Rialachán (AE) 2019/2033 chun méideanna, cineálacha agus dáileachán an chaipitil inmheánaigh agus na sócmhainní leachtacha a mheasúnú agus a choinneáil ar bhonn leantach, ar caipiteal é agus ar sócmhainní iad a mheasann siad a bheith leordhóthanach chun cineál agus leibhéal na rioscaí a d'fhéadfadh a bheith ag baint leo do pháirtithe eile agus a bhfuil na gnólachtaí infheistíochta féin ar a neamhchosaint orthu nó ar féidir go mbeidh siad ar a neamhchosaint orthu a chumhdach.

2. Beidh na socruithe, na straitéisí agus na próisis dá dtagraítear i mír 1 iomchuí agus comhréireach le cineál, scála agus castacht ghníomhaíochtaí an ghnólachta infheistíochta lena mbaineann. Beidh siad faoi réir athbhreithniú inmheánach.

Féadfaidh na húdaráis inniúla a iarraidh ar ghnólachtaí infheistíochta a chomhlíonann na coinníollacha chun cáiliú mar ghnólachtaí beaga neamh-idirnasctha a leagtar amach in Airteagal 12(1) de Rialachán (AE) 2019/2033 na ceanglais dá bhforáiltear san Airteagal seo a chur i bhfeidhm a mhéid a mheasann na húdaráis inniúla gurb iomchuí sin a dhéanamh.







Roinn 2

Rialachas inmheánach, trédhearcacht, láimhseáil rioscaí agus luach saothair

Airteagal 25

Raon feidhme chur i bhfeidhm na Roinne seo

1. Ní bheidh feidhm ag an Roinn seo i gcás, ar bhonn Airteagal 12(1) de Rialachán (AE) 2019/2033, ina gcinneann gnólacht infheistíochta go gcomhlíonann sé na coinníollacha uile chun cáiliú mar ghnólacht beag neamh-idirnasctha a leagtar amach ann.

2. I gcás gnólacht infheistíochta nach bhfuil na coinníollacha uile a leagtar amach in Airteagal 12(1) de Rialachán (AE) 2019/2033 comhlíonta aige ach a chomhlíonann ina dhiaidh sin iad, scoirfidh an Roinn seo d'fheidhm a bheith aici tar éis tréimhse sé mhí ón dáta a gcomhlíontar na coinníollacha sin. Ní scoirfidh an Roinn seo d'fheidhm a bheith aici maidir le gnólacht infheistíochta tar éis na tréimhse sin, ach amháin i gcás ina leanann an gnólacht infheistíochta de na coinníollacha a leagtar amach in Airteagal 12(1) de Rialachán (AE) 2019/2033 a chomhlíonadh gan bhriseadh le linn na tréimhse sin agus i gcás ina bhfuil fógra tugtha aige don údarás inniúil dá réir sin.

3. I gcás ina gcinnfidh gnólacht infheistíochta nach bhfuil na coinníollacha uile a leagtar amach in Airteagal 12(1) de Rialachán (AE) 2019/2033 á gcomhlíonadh aige a thuilleadh, tabharfaidh sé fógra don údarás inniúil agus comhlíonfaidh sé an Roinn seo laistigh de 12 mhí ón dáta a ndearnadh an measúnú sin.

4. Cuirfidh na Ballstáit de cheangal ar na gnólachtaí infheistíochta na forálacha a leagtar síos in Airteagal 32 a chur i bhfeidhm maidir le luach saothair a thabharfar as seirbhísí a soláthraíodh nó as feidhmíocht sa bhliain airgeadais tar éis na bliana airgeadais ina ndearnadh an measúnú dá dtagraítear i mír 3.

I gcás ina mbíonn feidhm ag an Roinn seo agus ina gcuirtear Airteagal 8 de Rialachán (AE) 2019/2033 i bhfeidhm, áiritheoidh na Ballstáit go gcuirfear an Roinn seo i bhfeidhm ar bhonn aonair maidir le gnólachtaí infheistíochta.

I gcás ina bhfuil feidhm ag an Roinn seo agus ina gcuirtear comhdhlúthú stuama dá dtagraítear in Airteagal 7 de Rialachán (AE) 2019/2033 i bhfeidhm, áiritheoidh na Ballstáit go gcuirfear an Roinn seo i bhfeidhm ar bhonn aonair comhdhlúite maidir le gnólachtaí infheistíochta.

De mhaolú ar an tríú fomhír, ní bheidh feidhm ag an Roinn seo maidir le foghnóthais a chuimsítear sa staid chomhdhlúite stuamachta, agus atá bunaithe i dtríú tíortha, i gcás inar féidir leis an máthairghnóthas san Aontas a léiriú do na húdaráis inniúla go bhfuil cur i bhfeidhm na Roinne seo neamhdhleathach de réir dhlíthe an tríú tír ina bhfuil na foghnóthais sin bunaithe.

Airteagal 26

Rialachas inmheánach

1. Áiritheoidh na Ballstáit go mbeidh socruithe rialachais láidre ag na gnólachtaí infheistíochta, lena n‐áirítear gach ceann de na socruithe seo a leanas: (a) struchtúr soiléir eagraíochtúil ina mbeidh freagrachtaí soiléire trédhearcacha comhsheasmhacha; (b) próisis éifeachtacha chun na rioscaí a mbeidh nó a d'fhéadfadh go mbeadh na gnólachtaí infheistíochta ar a neamhchosaint orthu, nó na rioscaí a d'fhéadfadh a bheith ag baint leo do pháirtithe eile, a shainaithint, a bhainistiú, a thuairisciú agus faireachán a dhéanamh orthu; (c) sásraí iomchuí um rialú inmheánach, lena n‐áirítear nósanna imeachta fónta riaracháin agus cuntasaíochta; (d) beartais agus cleachtais luacha saothair atá comhsheasmhach le bainistiú riosca fónta éifeachtach agus a chuireann chun cinn é.

Beidh na beartais agus cleachtais luacha saothair dá dtagraítear i bpointe (d) sa chéad fhomhír inscne-neodrach.

2. Nuair a bheifear ag bunú na socruithe dá dtagraítear i mír 1, cuirfear san áireamh na critéir a leagtar amach in Airteagail 28 go 33.

3. Beidh na socruithe dá dtagraítear i mír 1 iomchuí agus comhréireach le cineál, scála agus castacht na rioscaí ar cuid iad de shamhail ghnó agus de ghníomhaíochtaí an ghnólachta infheistíochta.

4. Eiseoidh ÚBE, i gcomhairle le ÚEUM, treoirlínte maidir le cur i bhfeidhm na socruithe rialachais dá dtagraítear i mír 1.

Eiseoidh ÚBE, i gcomhairle le ÚEUM, treoirlínte i gcomhréir le hAirteagal 16 de Rialachán (AE) Uimh. 1093/2010 maidir le beartais luacha saothair inscne-neodracha do ghnólachtaí infheistíochta.

Faoi cheann dhá bhliain ón dáta a bhfoilseofar na treoirlínte sin, eiseoidh ÚBE tuarascáil maidir le cur i bhfeidhm na mbeartas luacha saothair inscne-neodrach ag gnólachtaí infheistíochta ar bhonn na faisnéise a bhaileoidh na húdaráis inniúla.

Airteagal 27

Tuairisciú de réir tíre

1. Maidir le gnólachtaí infheistíochta ag a bhfuil brainse nó fochuideachta ar institiúid airgeadais é nó í mar a shainmhínítear sin i bpointe (26) d'Airteagal 4(1) de Rialachán (AE) Uimh. 575/2013 i mBallstát nó i dtríú tír seachas an ceann sin inar deonaíodh údarú an ghnólachta infheistíochta, cuirfidh na Ballstáit de cheangal orthu go nochtfaidh siad an fhaisnéis seo a leanas ar bhonn bliantúil de réir Ballstáit agus tríú tír: (a) ainm agus áit aon fhochuideachtaí agus brainsí agus cineál a ngníomhaíochtaí; (b) láimhdeachas; (c) líon na bhfostaithe ag obair ar bhonn coibhéiseach lánaimseartha; (d) brabús nó caillteanas roimh cháin; (e) cáin ar an mbrabús nó ar an gcaillteanas; (f) na fóirdheontais phoiblí a fuarthas.

2. Déanfar an fhaisnéis dá dtagraítear i mír 1 den Airteagal seo a iniúchadh i gcomhréir le Treoir 2006/43/CE agus, más féidir, cuirfear í mar iarscríbhinn leis na ráitis airgeadais bhliantúla nó, más infheidhme, le ráitis airgeadais bhliantúla an ghnólachta infheistíochta sin.

Airteagal 28

An ról atá ag an gcomhlacht bainistíochta i mbainistiú riosca

1. Áiritheoidh na Ballstáit go bhformheasfaidh comhlacht bainistíochta an ghnólachta infheistíochta agus go n‐athbhreithneoidh sé go tráthrialta na straitéisí agus na beartais maidir le fonn riosca an ghnólachta infheistíochta sin agus maidir le bainistiú, faireachán agus maolú a dhéanamh ar na rioscaí a bhfuil nó is féidir a mbeidh an gnólacht infheistíochta ar a neamhchosaint orthu, agus iad ag cur san áireamh an timpeallacht maicreacnamaíochta agus timthriall gnó an ghnólachta infheistíochta.

2. Áiritheoidh na Ballstáit go gcaithfidh an bord bainistíochta a dhóthain ama ar a áirithiú go gcuirfear san áireamh go hiomchuí na gnóthaí dá dtagraítear i mír 1 agus gur leor na hacmhainní a shannfaidh sé do bhainistiú na rioscaí ábhartha uile a bhfuil an gnólacht infheistíochta ar a neamhchosaint orthu.

3. Áiritheoidh na Ballstáit go mbunóidh na gnólachtaí infheistíochta línte tuairiscithe leis an gcomhlacht bainistíochta le haghaidh na rioscaí ábhartha uile agus na mbeartas bainistithe riosca uile agus aon athruithe a thiocfaidh orthu.

4. Cuirfidh na Ballstáit de cheangal ar na gnólachtaí infheistíochta sin uile nach gcomhlíonann na critéir a leagtar amach i bpointe (a) d'Airteagal 32(4) coiste riosca a bhunú ina mbeidh comhaltaí den chomhlacht bainistíochta nach bhfeidhmíonn aon fheidhm feidhmiúcháin sa ghnólacht infheistíochta lena mbaineann.

Beidh an t‐eolas, na scileanna agus an saineolas iomchuí ag comhaltaí an choiste riosca dá dtagraítear sa chéad fhomhír chun straitéis riosca agus fonn riosca an ghnólachta infheistíochta a thuiscint go hiomlán, a bhainistiú agus faireachán a dhéanamh orthu. Áireoidh siad go dtabharfaidh an coiste riosca comhairle don chomhlacht bainistíochta faoi fhonn riosca agus straitéis riosca an ghnólachta infheistíochta san am i láthair agus sa todhchaí agus go dtabharfaidh sé cúnamh don chomhlacht bainistíochta maoirsiú a dhéanamh ar an gcur chun feidhme a dhéanfaidh an lucht bainistíochta sinsearach ar an straitéis sin. Coinneoidh an comhlacht bainistíochta an fhreagracht fhoriomlán as straitéisí agus beartais riosca an ghnólachta infheistíochta.

5. Áiritheoidh na Ballstáit go bhfuil rochtain ag an gcomhlacht bainistíochta, ina cháil maoirseoireachta, agus ag coiste riosca an chomhlachta bainistíochta sin, i gcás inar bunaíodh coiste riosca, ar an bhfaisnéis faoi na rioscaí a bhfuil nó is féidir a mbeidh an gnólacht infheistíochta ar ris orthu, nó a bhféadfadh siad a bheith ar ris orthu.

Airteagal 29

Rioscaí a láimhseáil

1. Áiritheoidh na húdaráis inniúla go mbeidh straitéisí, beartais, próisis agus córais láidre ag na gnólachtaí infheistíochta chun na nithe seo a leanas a shainaithint, a thomhas, a bhainistiú agus chun faireachán a dhéanamh orthu: (a) foinsí ábhartha agus éifeachtaí riosca ar chliaint agus aon tionchar ábhartha ar chistí dílse; (b) foinsí ábhartha agus éifeachtaí riosca ar an margadh agus aon tionchar ábhartha ar chistí dílse; (c) foinsí agus éifeachtaí ábhartha riosca don ghnólacht infheistíochta, go háirithe na rioscaí sin ar féidir leo leibhéal na gcistí dílse atá ar fáil a ídiú; (d) an riosca leachtachta le linn tacar iomchuí tréimhsí ama, lena n‐áirítear tréimhsí ionlae, chun a áirithiú go gcoinneoidh an gnólacht infheistíochta leibhéil leordhóthanacha acmhainní leachtacha, lena n‐áirítear chun aghaidh a thabhairt ar fhoinsí ábhartha rioscaí faoi phointí (a), (b) agus (c).

Beidh na straitéisí, na próisis agus na córais comhréireach le castacht, próifíl riosca agus raon feidhme oibríochta an ghnólachta infheistíochta agus leis an lamháltas riosca arna shocrú ag an gcomhlacht bainistíochta, agus léireoidh siad a thábhachtaí atá an gnólacht infheistíochta i ngach Ballstát ina ndéanann sé gnó.

Chun críocha phointe (a) den chéad fhomhír agus an dara fomhír, thabharfaidh na húdaráis inniúla aird ar an dlí náisiúnta lena rialaítear leithscaradh is infheidhme d'airgead an chliaint.

Chun críocha phointe (a) den chéad fhomhír, measfaidh gnólachtaí infheistíochta gur uirlis éifeachtach chun rioscaí a bhainistiú é árachas slánaíochta gairmiúla a shealbhú.

Chun críocha phointe (c) den chéad fhomhír, áireofar i bhfoinsí ábhartha riosca don ghnólacht infheistíochta féin, más ábhartha, athruithe ábhartha ar luach na sócmhainní de réir na leabhar, lena n‐áirítear aon éilimh ar ghníomhairí faoi cheangal, cliseadh cliant nó contrapháirtithe, seasaimh in ionstraimí airgeadais, airgeadraí eachtracha agus tráchtearraí, agus oibleagáidí do scéimeanna sochar sainithe pinsin.

Tabharfaidh gnólachtaí infheistíochta aird chuí ar aon tionchar ábhartha ar chistí dílse i gcás nach gcuimsítear rioscaí den sórt sin go hiomchuí leis na ceanglais cistí dílse arna ríomh faoi Airteagal 11 de Rialachán (AE) 2019/2033.

2. I gcás inar gá do gnólachtaí infheistíochta clabhsúr a chur ar a ngníomhaíochtaí nó scor díobh, cuirfidh na húdaráis inniúla de cheangal ar na gnólachtaí infheistíochta, agus inmharthanacht agus inbhuanaitheacht a gcuid samhlacha agus straitéisí gnó á gcur san áireamh, aird chuí a thabhairt ar na ceanglais agus na hacmhainní riachtanacha atá réalaíoch, i dtéarmaí amscála agus cistí dílse agus acmhainní leachtacha a chothabháil, le linn an phróisis ar fad den imeacht ón margadh.

3. De mhaolú ar Airteagal 25, beidh feidhm ag pointí (a), (c) agus (d) de mhír 1 den Airteagal seo maidir leis na gnólachtaí infheistíochta a chomhlíonfaidh na coinníollacha chun cáiliú mar ghnólachtaí beaga neamh-idirnasctha a leagtar amach in Airteagal 12(1) de Rialachán (AE) 2019/2033.

4. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 58 chun an Treoir seo a fhorlíonadh chun a áirithiú go mbeidh straitéisí, beartais, próisis agus córais gnólachtaí infheistíochta láidir. Ar an dóigh sin, cuirfidh an Coimisiún san áireamh forbairtí sna margaí airgeadais, agus, go háirithe, teacht chun cinn táirgí airgeadais nua, forbairtí sna caighdeáin chuntasaíochta agus forbairtí a éascóidh cóineasú na gcleachtas maoirseachta.

Airteagal 30

Beartais luacha saothair

1. Áiritheoidh na Ballstáit go ndéanfaidh na gnólachtaí infheistíochta, agus iad ag leagan síos agus ag cur i bhfeidhm a mbeartas luacha saothair do chatagóirí foirne, lena n‐áirítear bainistíocht shinsearach, fiontraithe, baill foirne atá i mbun feidhmeanna rialúcháin agus d'aon fhostaí a fhaigheann luach saothair foriomlán atá cothrom leis an luach saothair is ísle a fhaigheann an bhainistíocht shinsearach nó na fiontraithe ar a laghad, a mbíonn tionchar ábhartha ag a ngníomhaíochtaí gairmiúla ar phróifíl riosca an ghnólachta infheistíochta nó na sócmhainní a bhainistíonn sé, go ndéanfaidh siad na prionsabail seo a leanas a chomhlíonadh: (a) déantar an beartas luacha saothair a dhoiciméadú go soiléir agus tá sé comhréireach le méid, eagar inmheánach agus cineál, raon feidhme agus castacht ghníomhaíochtaí an ghnólachta infheistíochta; (b) tá an beartas luach saothair inscne-neodrach; (c) tá an beartas luacha saothair comhsheasmhach le bainistiú riosca fónta éifeachtach agus chuireann sé sin chun cinn; (d) tá an beartas luacha saothair ag teacht le straitéis ghnó agus le cuspóirí an ghnólachta infheistíochta, agus cuirtear san áireamh ann freisin éifeachtaí fadtéarmacha na gcinntí infheistíochta a glacadh; (e) tá bearta sa bheartas luacha saothair chun coinbhleachtaí leasa a sheachaint, spreagtar sé iompraíocht ghnó fhreagrach agus cuireann sé glacadh riosca stuama chun cinn; (f) glacann comhlacht bainistíochta an ghnólachta infheistíochta, ina cháil maoirseoireachta, an beartas luacha saothair agus athbhreithníonn sé é go tréimhsiúil agus is air atá sé de chúram maoirsiú a dhéanamh ar a chur chun feidhme; (g) tá cur chun feidhme an bheartais luacha saothair faoi réir athbhreithniú lárnach neamhspleách de réir feidhmeanna rialúcháin, ar bhonn bliantúil ar a laghad; (h) tá na baill foirne atá i mbun feidhmeanna rialúcháin neamhspleách ar na haonaid ghnó ar a ndéanann siad maoirsiú, tá údarás iomchuí acu, agus tugtar luach saothair dóibh i gcomhréir le gnóthú na gcuspóirí a bhaineann lena bhfeidhmeanna, gan beann ar fheidhmíocht na réimsí gnó a rialaíonn siad; (i) déanann an coiste luacha saothair dá dtagraítear in Airteagal 33 nó, murar bunaíodh coiste den chineál sin, an comhlacht bainistíochta i gcáil maoirseora, maoirseacht dhíreach ar luach saothair oifigeach sinsearach atá i mbun fheidhmeanna an bhainistithe riosca agus an chomhlíonta; (j) tá idirdhealú soiléir déanta sa bheartas luacha saothair, agus rialacha náisiúnta maidir le socrú tuarastail á gcur san áireamh, idir na critéir a úsáidtear chun an méid seo a leanas a chinneadh: (i) luach saothair bunúsach seasta ar léiriú é go príomha ar thaithí ghairmiúil agus ar fhreagracht eagrúcháin mar a leagtar sin amach sa tuairisc ar phost an fhostaí mar chuid dá théarmaí oibre; (ii) luach saothair inathraithe ar léiriú é ar fheidhmíocht inbhuanaithe agus riosca‐choigeartaithe an fhostaí, chomh maith leis an bhfeidhmíocht os cionn na tuairisce ar phost an fhostaí. (k) tá an chomhpháirt sheasta ina cuid leordhóthanach den luach saothair iomlán chun gur féidir beartas lán-solúbtha a chur i bhfeidhm maidir leis na comhpháirteanna luacha saothair inathraithe, lena n‐airítear an deis a bheith ann gan aon comhpháirt luacha saothair inathraithe a íoc.

2. Chun críocha phointe (k) de mhír 1, áiritheoidh na Ballstáit go socróidh na gnólachtaí infheistíochta na cóimheasa iomchuí idir an chomhpháirt athraitheach agus an chomhpháirt sheasta den luach saothair iomlán ina mbeartais luacha saothair, ag cur san áireamh gníomhaíochtaí gnó an ghnólachta infheistíochta agus na rioscaí a bhaineann leo, chomh maith leis an tionchar a imríonn na catagóirí éagsúla foirne dá dtagraítear i mír 1 ar phróifíl riosca an ghnólachta infheistíochta.

3. Áiritheoidh na Ballstáit go ndéanfaidh na gnólachtaí infheistíochta na prionsabail dá dtagraítear i mír 1 a bhunú agus a chur i bhfeidhm ar bhealach a bheidh oiriúnach dá méid, dá n‐eagrúchán inmheánach agus do chineál, raon feidhme agus castacht a ngníomhaíochtaí.

4. Forbróidh ÚBE, i gcomhairle le ÚEUM, dréachtchaighdeáin theicniúla rialála chun critéir iomchuí a shonrú chun na catagóirí foirne a shainaithint a bhfuil tionchar ábhartha ag a ngníomhaíochtaí gairmiúla ar phróifíl riosca an ghnólachta infheistíochta, dá dtagraítear i mír 1 den Airteagal seo. Tabharfaidh ÚBE agus ÚEUM aird chuí ar Mholadh 2009/384/CE ón gCoimisiún ( 10 ) chomh maith le treoirlínte reatha luacha saothair de bhun Threoracha 2009/65/CE, 2011/61/AE agus 2014/65/AE, agus beidh sé d'aidhm acu an éagsúlacht leis na forálacha atá ann cheana a íoslaghdú.

Cuirfidh ÚBE na dréachtchaighdeáin theicniúla rialála sin faoi bhráid an Choimisiúin faoin 26 Meitheamh 2021.

Tarmligtear an chumhacht chuig an gCoimisiún chun an Treoir seo a fhorlíonadh trí na caighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagail 10 go 14 de Rialachán (AE) Uimh. 1093/2010.

Airteagal 31

Gnólachtaí infheistíochta a bhainfidh tairbhe as tacaíocht airgeadais phoiblí eisceachtúil

Áiritheoidh na Ballstáit, i gcás ina mbainfidh gnólacht infheistíochta tairbhe as tacaíocht airgeadais phoiblí eisceachtúil mar a shainmhínítear sin i bpointe (28) d'Airteagal 2(1) de Threoir 2014/59/AE:

(a) nach n‐íocfaidh an gnólacht infheistíochta sin aon luach saothair inathraithe le comhaltaí den chomhlacht bainistíochta;

(b) i gcás nach mbeadh luach saothair inathraithe a íoctar le baill foirne eile seachas comhaltaí den chomhlacht bainistíochta comhsheasmhach le bonn caipitil fónta an ghnólachta infheistíochta a chaomhnú ná lena imeacht prapúil as tacaíocht airgeadais phoiblí eisceachtúil, beidh an luach saothair inathraithe teoranta do sciar den ioncam glan.

Airteagal 32

Luach saothair inathraithe

1. Maidir le haon luach saothair inathraithe a bhronnfaidh agus a íocfaidh gnólacht infheistíochta le catagóirí foirne dá dtagraítear in Airteagal 30(1), áiritheoidh na Ballstáit go gcomhlíonfaidh sé gach ceann de na ceanglais seo a leanas faoi na coinníollacha céanna a leagtar amach in Airteagal 30(3): (a) i gcás ina mbaineann an luach saothair inathraithe le feidhmíocht, tá méid iomlán an luacha saothair inathraithe bunaithe ar mheascán den mheasúnú ar fheidhmíocht an duine aonair, den mheasúnú ar fheidhmíocht an aonaid gnó lena mbaineann agus den mheasúnú ar thorthaí foriomlána an ghnólachta infheistíochta; (b) agus measúnú á dhéanamh ar fheidhmíocht an duine aonair, cuirtear critéir airgeadais agus critéir neamhairgeadais araon san áireamh; (c) tá an measúnú ar an bhfeidhmíocht dá dtagraítear i bpointe (a) bunaithe ar thréimhse ilbhliantúil, agus cuirfear san áireamh timthriall gnó an ghnólachta infheistíochta agus a rioscaí gnó; (d) ní imríonn an luach saothair inathraithe tionchar ar chumas an ghnólachta infheistíochta bonn caipitil fónta a áirithiú; (e) níl aon luach saothair inathraithe ráthaithe ann cé is moite den luach saothair do bhaill foirne nua, agus, sa chás sin, le linn na chéad bhliana fostaíochta ag na baill foirne sin, agus le linn na bliana sin amháin, agus i gcás ina mbíonn bonn láidir caipitil ag an ngnólacht infheistíochta; (f) tá na híocaíochtaí a bhaineann le foirceannadh luath conartha fostaíochta ina léiriú ar an bhfeidhmíocht a bhain an duine aonair amach leis an aimsir agus ní chúitíonn siad loiceadh ná mí-iompar; (g) na pacáistí luacha saothair a bhaineann le cúiteamh nó ceannach amach as conarthaí i bhfostaíocht roimhe sin, tá siad i gcomhréir le leasanna fadtéarmacha an ghnólachta infheistíochta; (h) sa tomhas ar fheidhmíocht a úsáidfear mar bhonn do ríomh na gcomhthiomsuithe de luach saothair inathraithe, cuirtear san áireamh gach cineál riosca atá ann faoi láthair agus a bheidh ann amach anseo agus costas an chaipitil agus na leachtachta a cheanglaítear i gcomhréir le Rialachán (AE) Uimh. 2019/2033; (i) i leithdháileadh na gcomhpháirteanna luacha saothair inathraithe laistigh den ghnólacht infheistíochta, cuirtear san áireamh gach cineál riosca atá ann faoi láthair agus a bheidh ann amach anseo; (j) aon cheann de na hionstraimí seo a leanas atá i 50 % ar a laghad den luach saothair inathraithe: (i) scaireanna nó leasanna úinéireachta coibhéiseacha, faoi réir struchtúr dlíthiúil an ghnólachta infheistíochta lena mbaineann; (ii) ionstraimí atá nasctha le scaireanna nó ionstraimí neamhairgid coibhéiseacha, faoi réir struchtúr dlíthiúil an ghnólachta infheistíochta lena mbaineann; (iii) ionstraimí Breise Leibhéal 1 nó ionstraimí Leibhéal 2 nó ionstraimí eile is féidir a thiontú ina n‐iomláine go hionstraimí Ghnáthchothromas Leibhéal 1 nó a dhíluacháil agus a léiríonn go hiomchuí cáilíocht chreidmheasa an ghnólachta infheistíochta mar ghnóthas leantach; (iv) ionstraimí neamhairgid lena léirítear ionstraimí na bpunann arna mbainistiú; (k) de mhaolú ar phointe (j), i gcás nach n‐eisíonn an gnólacht infheistíochta aon cheann de na hionstraimí dá dtagraítear sa phointe sin, féadfaidh na húdaráis inniúla úsáid socruithe malartacha lena gcomhlíonfaí na cuspóirí céanna a fhormheas; (l) cuirtear siar 40 % ar a laghad den luach saothair inathraithe le linn tréimhse trí bliana go cúig bliana mar is iomchuí, de réir thimthriall gnó an ghnólachta infheistíochta, chineál a ghnó, a rioscaí agus ghníomhaíochtaí an duine aonair i gceist, ach amháin i gcás luach saothair inathraithe de mhéid an-mhór más é 60 % ar a laghad an sciar den luach saothair inathraithe atá iarchurtha; (m) ceaptar suas le 100 % den luach saothair inathraithe i gcás ina mbeidh feidhmíocht airgeadais an ghnólachta infheistíochta marbhánta nó diúltach, lena n‐áirítear le socruithe malus nó aisghlámtha faoi réir critéir arna leagan síos ag na gnólachtaí infheistíochta lena gcumhdaítear, go háirithe, cásanna inar fíor an méid seo a leanas maidir leis an duine aonair i gceist: (i) ghlac sé nó sí in iompar as ar thabhaigh an gnólacht infheistíochta caillteanais mhóra nó bhí sé nó sí freagrach as iompar den sórt sin; (ii) ní mheastar go bhfuil sé nó sí cuí cóir a thuilleadh; (n) tá na sochair phinsin lánroghnacha i gcomhréir le straitéis ghnó, cuspóirí, luachanna agus leasanna fadtéarmacha an ghnólachta infheistíochta.

2. Chun críocha mhír 1, áiritheoidh na Ballstáit an méid seo a leanas: (a) ní úsáideann na daoine aonair dá dtagraítear in Airteagal 30(1) straitéisí imfhálaithe pearsanta ná árachas luacha saothair ná árachas a bhaineann le dliteanais chun dul i gcoinne na bprionsabal dá dtagraítear i mír 1; (b) ní íoctar luach saothair inathraithe trí mheáin airgeadais ná modhanna lena n‐éascófar neamh-chomhlíonadh na Treorach seo nó Rialachán (AE) Uimh. 2019/2033.

3. Chun críocha phointe (j) de mhír 1, beidh na hionstraimí dá dtagraítear sa phointe sin faoi réir beartas coinneála iomchuí a bheidh ceaptha chun dreasachtaí an duine aonair a chur in oiriúint do leasanna fadtéarmacha an ghnólachta infheistíochta, a chreidiúnaithe agus a chliaint. Féadfaidh na Ballstáit nó a n‐údaráis inniúla srianta a chur le cineál agus ceapadh na n‐ionstraimí sin nó toirmeasc a chur ar ionstraimí áirithe a úsáid le haghaidh luach saothair inathraithe.

Chun críocha phointe (l) de mhír 1, ní dhílseoidh iarchur an luacha saothair inathraithe níos tapa ná bonn pro rata.

Chun críocha phointe (n) de mhír 1, i gcás ina bhfágfaidh an fostaí an gnólacht infheistíochta roimh aois scoir, coinneofar sochair phinsin lánroghnacha i seilbh an ghnólachta infheistíochta ar feadh cúig bliana i bhfoirm ionstraimí dá dtagraítear i bpointe (j). I gcás ina mbaineann an fostaí aois scoir amach agus ina dtéann sé nó sí ar scor, íocfar sochair phinsin lánroghnacha leis an bhfostaí i bhfoirm ionstraimí dá dtagraítear i bpointe (j), faoi réir tréimhse choinneála cúig bliana ag an bhfostaí sin.

4. Ní bheidh feidhm ag pointí (j) agus (l) de mhír 1 ná an tríú fomhír de mhír 3 maidir leo seo a leanas: (a) gnólacht infheistíochta, i gcás ina bhfuil luach a sócmhainní laistigh agus lasmuigh den chlár comhardaithe, ar an meán, cothrom le EUR 100 milliún, nó níos lú ná sin, ar feadh na tréimhse ceithre bliana díreach roimh an mbliain airgeadais áirithe; (b) duine aonair nach mó ná EUR 50 000 a luach saothair inathraithe bliantúil agus nach mó é ná aon cheathrú amháin de luach saothair bliantúil iomlán an duine aonair sin.

5. De mhaolú ar phointe (a) de mhír 4, féadfaidh Ballstát an tairseach dá dtagraítear sa phointe sin a mhéadú ar choinníoll go gcomhlíonann an gnólacht infheistíochta na critéir seo a leanas: (a) níl an gnólacht infheistíochta ar cheann de na trí ghnólacht infheistíochta is mó ó thaobh luach iomlán sócmhainní sa Bhallstát sin ina bhfuil siad bunaithe; (b) níl an gnólacht infheistíochta faoi réir oibleagáidí nó tá sé faoi réir oibleagáidí simplithe i ndáil leis an bpleanáil téarnaimh agus réitigh i gcomhréir le hAirteagal 4 de Threoir 2014/59/AE; (c) is ionann méid ghnó leabhair trádála an ghnólachta infheistíochta laistigh agus lasmuigh den chlár comhardaithe agus EUR 150 milliún nó is lú ná sin é; (d) is ionann méid ghnó díorthach an ghnólachta infheistíochta laistigh agus lasmuigh den chlár comhardaithe agus EUR 100 milliún nó is lú ná sin é; (e) ní mó ná EUR 300 milliún an tairseach; agus (f) is iomchuí an tairseach a mhéadú, agus aird á tabhairt ar chineál agus raon feidhme ghníomhaíochtaí an ghnólachta infheistíochta, ar a eagar inmheánach, agus, i gcás inarb infheidhme, ar shaintréithe an ghrúpa lena mbaineann sé.

6. De mhaolú ar phointe (a) de mhír 4, féadfaidh an Ballstát an tairseach dá dtagraítear sa phointe sin a laghdú ar choinníoll gurb iomchuí sin a dhéanamh, agus aird á tabhairt ar chineál agus raon feidhme ghníomhaíochtaí an ghnólachta infheistíochta, ar a eagar inmheánach, agus, i gcás inarb infheidhme, ar shaintréithe an ghrúpa lena mbaineann sé.

7. De mhaolú ar phointe (b) de mhír 4, féadfaidh Ballstát a chinneadh maidir le baill foirne a bhíonn i dteideal luach saothair inathraithe bliantúil is ísle ná an tairseach agus an sciar dá dtagraítear sa phointe sin a fháil, nach mbeidh siad faoi réir na díolúine a leagtar amach ann i ngeall ar shonraíochtaí an mhargaidh náisiúnta i dtéarmaí cleachtas luacha saothair nó mar gheall ar chineál na bhfreagrachtaí nó ar phróifíl an phoist atá ag na baill foirne sin.

8. Forbróidh ÚBE, i gcomhairle le ÚEUM, dréachtchaighdeáin theicniúla rialála chun na haicmí ionstraimí a chomhlíonann na coinníollacha a leagtar amach i bpointe (j)(iii) de mhír 1 a shonrú agus chun socruithe malartacha féideartha a leagtar amach i bpointe (k) de mhír 1 a shonrú. Cuirfidh ÚBE na dréachtchaighdeáin theicniúla rialála sin faoi bhráid an Choimisiúin faoin 26 Meitheamh 2021. Tarmligtear an chumhacht chuig an gCoimisiún chun an Treoir seo a fhorlíonadh trí na caighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagail 10 go 14 de Rialachán (AE) Uimh. 1093/2010.

9. Glacfaidh ÚBE, i gcomhairle le ÚEUM, treoirlínte lena n‐éascófar cur chun feidhme mhíreanna 4, 5 agus 6 agus áiritheoidh sé go gcuirfear i bhfeidhm go comhsheasmhach iad.

Airteagal 33

Coiste luacha saothair

1. Áiritheoidh na Ballstáit go mbunóidh na gnólachtaí infheistíochta sin nach gcomhlíonann na critéir a leagtar amach i bpointe (a) d'Airteagal 32(4) coiste luacha saothair. Beidh cothromaíocht inscne ar an gcoiste luacha saothair agus tabharfaidh sé a bhreithiúnas go hinniúil agus go neamhspleách i leith na mbeartas agus na gcleachtas luacha saothair agus na ndreasachtaí a chruthófar chun riosca, caipiteal agus leachtacht a bhainistiú. Féadfar an coiste luach saothair a bhunú ar leibhéal grúpa.

2. Áiritheoidh na Ballstáit gur ar an gcoiste luacha saothair a bheidh an cúram cinntí a ullmhú faoi luach saothair, lena n‐áirítear cinntí ag a mbíonn impleachtaí i leith riosca agus bhainistiú riosca an ghnólachta infheistíochta lena mbaineann agus a bheidh le déanamh ag an gcomhlacht bainistíochta. Beidh Cathaoirleach agus comhaltaí an choiste luacha saothair ina gcomhaltaí den bhord bainistíochta agus ní bheidh aon fheidhm feidhmiúcháin acu sa ghnólacht lena mbaineann. I gcás ina bhfuil foráil déanta sa dlí náisiúnta maidir le hionadaíocht sa chomhlacht bainistíocht, beidh ionadaí amháin nó níos mó ar na fostaithe sa choiste luacha saothair.

3. Agus é ag ullmhú na gcinntí dá dtagraítear i mír 2, cuirfidh an coiste luacha saothair san áireamh leas an phobail agus leasanna fadtéarmacha scairshealbhóirí, infheisteoirí agus gheallsealbhóirí eile an ghnólachta infheistíochta.

Airteagal 34

Maoirsiú ar na beartais luacha saothair

1. Áiritheoidh na Ballstáit go mbaileoidh na húdaráis inniúla an fhaisnéis a nochtadh i gcomhréir le pointí (c) agus (d) den chéad fhomhír d'Airteagal 51 de Rialachán (AE) Uimh. 2019/2033 mar aon leis an bhfaisnéis a sholáthair gnólachtaí infheistíochta i dtaobh na bearna pá idir na hinscní agus go n‐úsáidfidh siad an fhaisnéis sin chun treochtaí agus cleachtais luacha saothair a thagarmharcáil.

Tabharfaidh na húdaráis inniúla an fhaisnéis sin do ÚBE.

2. Úsáidfidh ÚBE an fhaisnéis a fuarthas ó na húdaráis inniúla i gcomhréir le míreanna 1 agus 4 chun treochtaí agus cleachtais luacha saothair ar leibhéal an Aontais a thagarmharcáil.

3. Eiseoidh ÚBE, i gcomhairle le ÚEUM, treoirlínte maidir le beartais luacha saothair fhónta a chur i bhfeidhm. Cuirfear san áireamh sna treoirlínte sin, ar a laghad, na ceanglais dá dtagraítear in Airteagail 30 go 33 agus na prionsabail maidir le beartais luacha saothair fhónta a leagtar amach i Moladh 2009/384/CE.

4. Áiritheoidh na Ballstáit go dtabharfaidh na gnólachtaí infheistíochta faisnéis do na húdaráis inniúla faoi líon na ndaoine nádúrtha in aghaidh an ghnólachta infheistíochta a fhaigheann luach saothair EUR 1 mhilliún nó níos mó in aghaidh na bliana airgeadais, i réimeanna ioncaim EUR 1 mhilliún, lena n‐áirítear faisnéis faoi chúraimí a bpoist, faoin réimse gnó lena mbaineann agus faoi phríomheilimintí an tuarastail, na mbónas, na sparánachtaí fadtéarmacha agus na ranníocaíochtaí pinsin.

Áiritheoidh na Ballstáit go dtabharfaidh na gnólachtaí infheistíochta, arna iarraidh sin orthu, figiúirí an luacha saothair iomláin le haghaidh gach comhalta den chomhlacht bainistíochta nó den bhainistíocht shinsearach.

Cuirfidh na húdaráis inniúla an fhaisnéis dá dtagraítear sa chéad fhomhír agus sa dara fomhír ar aghaidh chuig ÚBE, agus foilseoidh ÚBE í ar bhonn comhiomlán de réir an Bhallstáit baile i bhformáid tuairiscithe choitinn. Féadfaidh ÚBE, i gcomhairle le ÚEUM, treoirlínte a eisiúint chun cur chun feidhme na míre seo a éascú agus chun a áirithiú go mbeidh an fhaisnéis a bhaileofar comhsheasmhach.

Airteagal 35

Tuarascáil ó ÚBE maidir le rioscaí comhshaoil, sóisialta agus rialachais

Ullmhóidh ÚBE tuarascáil maidir le critéir theicniúla a thabhairt isteach a bhaineann le neamhchosaint ar ghníomhaíochtaí a bhaineann go mór le cuspóirí comhshaoil, sóisialta agus rialachais (ESG) i dtaca leis an bpróiseas athbhreithnithe agus meastóireachta maoirseachta, d'fhonn foinsí agus éifeachtaí féideartha na rioscaí ar ghnólachtaí infheistíochta a mheasúnú, agus gníomhartha dlí an Aontais is infheidhme i réimse thacsanomaíocht ESG á gcur san áireamh.

Beidh an méid seo a leanas, ar a laghad, sa tuarascáil ó ÚBE dá dtagraítear sa chéad mhír:

(a) sainmhíniú ar rioscaí ESG, lena n‐áirítear rioscaí fisiciúla agus rioscaí i leith aistrithe a bhaineann leis an aistriú chuig geilleagar níos inbhuanaithe agus lena n‐áirítear, maidir le rioscaí i leith aistrithe, rioscaí a bhaineann le dímheas sócmhainní de dheasca athrú rialála, critéir cháilíochtúla agus chainníochtúla agus méadrachtaí atá ábhartha chun rioscaí den sórt sin a mheasúnú, mar aon le modheolaíocht chun measúnú a dhéanamh ar an bhféidearthacht go dtarlódh rioscaí den sórt seo sa ghearrthéarma, sa mheántéarma nó san fhadtéarma agus ar an bhféidearthacht go mbeadh tionchar airgeadais ábhartha ag rioscaí den sórt sin ar ghnólacht infheistíochta;

(b) measúnú a dhéanamh ar an bhféidearthacht go méadódh comhchruinnithe suntasacha de shócmhainní sonracha rioscaí ESG, lena n‐áirítear rioscaí fisiciúla agus rioscaí i leith aistrithe do ghnólacht infheistíochta;

(c) tuairisc ar na próisis trínar féidir le gnólacht infheistíochta rioscaí ESG, lena n‐áirítear rioscaí fisiciúla agus rioscaí i leith aistrithe, a shainaithint, a mheasúnú, agus a bhainistiú;

(d) na critéir, paraiméadair, agus méadrachtaí trínar féidir le maoirseoirí agus gnólachtaí infheistíochta tionchar na rioscaí ESG sa ghearrthéarma, sa mheántéarma agus san fhadtéarma a mheasúnú chun críocha an phróisis athbhreithnithe agus meastóireachta maoirseachta.

Cuirfidh ÚBE an tuarascáil ar a chuid torthaí faoi bhráid Pharlaimint na hEorpa, na Comhairle agus an Choimisiúin, faoin 26 Nollaig 2021.

Ar bhonn na tuarascála sin, féadfaidh ÚBE, más iomchuí, treoirlínte a ghlacadh chun critéir a thabhairt isteach maidir le rioscaí ESG le haghaidh an phróisis athbhreithnithe agus meastóireachta maoirseachta lena gcuirtear san áireamh torthaí na tuarascála ó ÚBE dá dtagraítear san Airteagal seo.







Roinn 3

AN PRÓISEAS ATHBHREITHNITHE AGUS MEASTÓIREACHTA MAOIRSEACHTA

Airteagal 36

Athbhreithniú maoirseachta agus meastóireachta

1. Athbhreithneoidh na húdaráis inniúla, a mhéad is ábhartha agus is gá, agus méid, próifíl riosca agus samhail ghnó an ghnólachta infheistíochta á gcur san áireamh, na socruithe, na straitéisí, na próisis agus na sásraí arna gcur chun feidhme ag na gnólachtaí infheistíochta chun an Treoir seo agus Rialachán (AE) Uimh. 2019/2033 a chomhlíonadh agus déanfaidh siad meastóireacht ar na nithe seo a leanas de réir mar is iomchuí agus is ábhartha, chun a áirithiú go mbainisteofar agus go gcumhdófar a rioscaí go fónta: (a) na rioscaí dá dtagraítear in Airteagal 29; (b) suíomh geografach neamhchosaintí an ghnólachta infheistíochta; (c) samhail ghnó an ghnólachta infheistíochta; (d) an measúnú ar riosca sistéamach, agus sainaithint agus tomhas an riosca shistéamaigh faoi Airteagal 23 de Rialachán (AE) Uimh. 1093/2010 nó moltaí ó ÚEUM á gcur san áireamh; (e) na rioscaí atá ann do shlándáil líonraí agus chórais faisnéise na ngnólachtaí infheistíochta chun rúndacht, sláine agus inrochtaineacht phróisis, shonraí agus shócmhainní na ngnólachtaí infheistíochta sin a áirithiú; (f) neamhchosaint na ngnólachtaí infheistíochta ar an riosca ráta úis a thiocfaidh as gníomhaíochtaí leabhair neamhthrádála; (g) socruithe rialachais na ngnólachtaí infheistíochta agus cumas chomhaltaí an bhoird bainistíochta a ndualgais a dhéanamh.

Chun críocha na míre seo, tabharfaidh na húdaráis inniúla aird chuí ar cé acu atá nó nach bhfuil árachas slánaíochta gairmiúla ag gnólachtaí infheistíochta.

2. Áiritheoidh na Ballstáit go leagfaidh na húdaráis inniúla síos minicíocht agus déine an athbhreithnithe agus na meastóireachta dá dtagraítear i mír 1 ag féachaint do mhéid, cineál, scála agus castacht ghníomhaíochtaí na ngnólachtaí infheistíochta lena mbaineann agus, i gcás inarb ábhartha, dá dtábhacht shistéamach, agus prionsabal na comhréireachta á chur san áireamh acu.

Cinnfidh na húdaráis inniúla, de réir an cháis, cé acu a dhéanfar nó nach ndéanfar an t‐athbhreithniú agus an mheastóireacht, agus cén leagan amach a bheidh orthu, i dtaca le gnólachtaí infheistíochta a chomhlíonann na coinníollacha chun cáiliú mar ghnólachtaí beaga neamh-idirnasctha a leagtar amach in Airteagal 12(1) de Rialachán (AE) 2019/2033, ach ní chinnfidh siad amhlaidh ach amháin sa chás ina measann siad go bhfuil gá leis sin mar gheall ar mhéid, cineál, scála agus castacht ghníomhaíochtaí na ngnólachtaí infheistíochta sin.

Chun críocha na chéad fhomhíre, tabharfar aird ar an dlí náisiúnta lena rialaítear leithscaradh is infheidhme d'airgead an chliaint.

3. Agus iad ag déanamh an athbhreithnithe agus na meastóireachta dá dtagraítear i bpointe (g) de mhír 1, beidh rochtain ag na húdaráis inniúla ar chláir oibre, miontuairiscí agus doiciméid tacaíochta chruinnithe an chomhlachta bainistíochta agus a choistí, agus ar thorthaí na meastóireachta inmheánaí nó seachtraí ar fheidhmíocht an chomhlachta bainistíochta.

4. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 58 chun an Treoir seo a fhorlíonadh chun a áirithiú go n‐áiritheofar le socruithe, straitéisí, próisis agus sásraí na ngnólachtaí infheistíochta go mbainisteofar agus go gcumhdófar a rioscaí go fónta. Ar an dóigh sin, cuirfidh an Coimisiún san áireamh forbairtí sna margaí airgeadais, agus, go háirithe, teacht chun cinn táirgí airgeadais nua, forbairtí sna caighdeáin chuntasaíochta agus forbairtí a éascóidh cóineasú na gcleachtas maoirseachta.

Airteagal 37

An t‐athbhreithniú leantach ar an gcead samhlacha inmheánacha a úsáid

1. Áiritheoidh na Ballstáit go n‐athbhreithneoidh na Ballstáit go tráthrialta, agus gach trí bliana ar a laghad, a mhéid atá gnólachtaí infheistíochta ag comhlíonadh na gceanglas maidir leis an gcead samhlacha inmheánacha a úsáid dá dtagraítear in Airteagal 22 de Rialachán (AE) Uimh. 2019/2033. Tabharfaidh na húdaráis inniúla aird, go háirithe, ar athruithe ar ghnó an ghnólachta infheistíochta agus ar chur chun feidhme na samhlacha inmheánacha sin maidir le táirgí nua, agus déanfaidh siad athbhreithniú agus measúnú i dtaobh an n‐úsáideann an ngnólacht infheistíochta teicnící agus cleachtais atá forbartha agus cothrom le dáta le haghaidh na samhlacha inmheánacha sin. Áiritheoidh na húdaráis inniúla go gceartófar na heasnaimh ábhartha a shainaithneofar i gcumhdach riosca shamhlacha inmheánacha an ghnólachta infheistíochta, nó déanfaidh siad bearta chun a n‐iarmhairtí a mhaolú, lena n‐áirítear forlíontáin chaipitil nó fachtóirí iolraithe níos airde a fhorchur.

2. Más rud é, i gcás samhlacha inmheánacha riosca don mhargadh, gur léir ón iomad róluaineachtaí dá dtagraítear in Airteagal 366 de Rialachán (AE) Uimh. 575/2013 nach bhfuil na samhlacha inmheánacha cruinn nó nach bhfuil siad cruinn níos mó, aisghairfidh na húdaráis inniúla an cead na samhlacha inmheánacha a úsáid nó forchuirfidh siad bearta iomchuí chun a áirithiú go bhfeabhsófar na samhlacha inmheánacha go pras agus laistigh de thréimhse shonrach.

3. I gcás inar tugadh cead do ghnólacht infheistíochta samhlacha inmheánacha a úsáid agus nach gcomhlíonann sé níos mó na ceanglais maidir leis na samhlacha inmheánacha sin a chur i bhfeidhm, éileoidh na húdaráis inniúla go léireoidh an comhlacht infheistíochta nach bhfuil éifeacht an neamh-chomhlíonta ábhartha nó go dtíolacfaidh sé plean agus sprioc-am maidir leis na ceanglais sin a chomhlíonadh. Éileoidh na húdaráis inniúla go ndéanfar feabhsuithe ar an bplean arna thíolacadh i gcás nach dócha go dtiocfaidh comhlíonadh iomlán as an bplean nó ina mbeidh an sprioc-am míchuí.

I gcás nach dócha go gcloífidh an gnólacht infheistíochta leis an sprioc-am atá leagtha síos nó i gcás nár léirigh sé go sásúil nach ábhartha éifeacht an neamh-chomhlíonta, áiritheoidh na Ballstáit go n‐aisghairfidh na húdaráis inniúla an cead samhlacha inmheánacha a úsáid nó go dteorannóidh siad é do na réimsí sin inar féidir comhlíonadh a bhaint amach faoi sprioc-am iomchuí.

4. Déanfaidh ÚBE anailísiú ar shamhlacha inmheánacha na ngnólachtaí infheistíochta trí chéile agus déanfaidh sé anailísiú ar conas a láimhseálann gnólachtaí infheistíochta a úsáideann samhlacha inmheánacha rioscaí nó neamhchosaintí comhchosúla. Cuirfidh sé ÚEUM ar an eolas ina leith.

Chun cleachtais mhaoirseachta chomhsheasmhacha éifeachtúla éifeachtacha a chur chun cinn, forbróidh ÚBE, ar bhonn an anailísithe sin agus i gcomhréir le hAirteagal 16 de Rialachán (AE) Uimh. 1093/2010, treoirlínte ina mbeidh tagarmharcanna maidir leis an gcaoi a n‐úsáidfidh gnólachtaí infheistíochta samhlacha inmheánacha agus maidir leis an gcaoi a gcuirfear na samhlacha inmheánacha sin i bhfeidhm maidir le rioscaí nó neamhchosaintí comhchosúla.

Spreagfaidh na Ballstáit na húdaráis inniúla an anailís sin agus na treoirlínte sin a chur san áireamh san athbhreithniú dá dtagraítear i mír 1.







Roinn 4

Bearta agus cumhachtaí maoirseachta

Airteagal 38

Bearta maoirseachta

Cuirfidh na húdaráis inniúla de cheangal ar ghnólachtaí infheistíochta, go luath, na bearta a dhéanamh is gá chun dul i ngleic leis na fadhbanna seo a leanas:

(a) ní chomhlíonann gnólacht infheistíochta ceanglais na Treorach seo nó ceanglais Rialachán (AE) 2019/2033;

(b) tá fianaise ag údaráis inniúla gur dócha go sáróidh gnólacht infheistíochta na forálacha náisiúnta lena dtrasuitear an Treoir seo nó ceanglais Rialachán (AE) 2019/2033 laistigh den chéad 12 mhí eile.

Airteagal 39

Cumhachtaí maoirseachta

1. Áiritheoidh na Ballstáit go mbeidh na cumhachtaí maoirseachta is gá ag na húdaráis inniúla chun idirghabháil a dhéanamh, agus a gcuid feidhmeanna á bhfeidhmiú, i ngníomhaíocht gnólachtaí infheistíochta ar bhealach éifeachtach comhréireach.

2. Chun críocha Airteagal 36, Airteagal 37(3) agus Airteagal 38 agus chur i bhfeidhm Rialachán (AE). 2019/2033, beidh na cumhachtaí seo a leanas ag na húdaráis inniúla: (a) a chur de cheangal ar ghnólachtaí infheistíochta cistí dílse a bheith acu de bhreis ar a n‐éilítear de bhun na gceanglas a leagtar amach in Airteagal 11 de Rialachán (AE) 2019/2033, faoi na coinníollacha a leagtar síos in Airteagal 40 den Treoir seo, nó na cistí dílse agus na sócmhainní leachtacha a theastaíonn i gcás athruithe ábhartha i ngnó na ngnólachtaí infheistíochta sin a choigeartú; (b) a éileamh go ndaingneofar na socruithe, na próisis, na sásraí agus na straitéisí a cuireadh chun feidhme i gcomhréir le hAirteagail 24 agus 26; (c) a chur de cheangal ar ghnólachtaí infheistíochta plean a chur i láthair, laistigh de bhliain amháin, chun comhlíonadh ceanglas maoirseachta de bhun na Treorach seo agus Rialachán (AE) 2019/2033, a athbhunú, sprioc-am a shocrú i leith chur chun feidhme an phlean sin agus a éileamh go ndéanfar feabhsuithe ar an bplean sin i dtaca le raon feidhme agus sprioc-am; (d) a chur de cheangal ar ghnólachtaí infheistíochta beartas sonrach maidir le soláthar nó láimhseáil sócmhainní ó thaobh ceanglais cistí dílse a chur i bhfeidhm; (e) srian nó teorainn a chur le gnó, oibríochtaí nó líonra gnólachtaí infheistíochta nó a iarraidh go ndífheisteofaí gníomhaíochtaí lena mbaineann rioscaí iomarcacha d'fhóntacht airgeadais gnólachta infheistíochta; (f) a éileamh go laghdófar an riosca a bhaineann go dlúth le gníomhaíochtaí, táirgí agus córais gnólachtaí infheistíochta, lena n‐áirítear gníomhaíochtaí seachfhoinsithe; (g) a chur de cheangal ar ghnólachtaí infheistíochta teorainn a chur le luach saothair inathraithe mar chéatadán d'ioncam glan i gcás nach mbeidh an luach saothair sin comhsheasmhach le bonn caipitil fónta a choimeád; (h) a chur de cheangal ar ghnólachtaí infheistíochta brabúis ghlana a úsáid chun a gcistí dílse a neartú; (i) teorainn nó toirmeasc a chur le dáileacháin nó le híocaíochtaí úis a thugann gnólacht infheistíochta do scairshealbhóirí, do chomhaltaí nó do shealbhóirí ionstraimí Breise Leibhéal 1 i gcás nach cás mhainneachtain an ghnólachta infheistíochta é an teorainn nó an toirmeasc sin; (j) ceanglais bhreise nó níos minice maidir le tuairisciú a fhorchur ná na ceanglais a leagtar amach sa Treoir seo agus i Rialachán (AE) 2019/2033, lena n‐áirítear tuairisciú faoi shuíomhanna caipitil agus leachtachta; (k) ceanglais leachtachta shonracha a fhorchur i gcomhréir le hAirteagal 42; (l) nochtadh breise a éileamh; (m) a cheangal ar ghnólachtaí infheistíochta na rioscaí atá ann do shlándáil líonraí agus chórais faisnéise na ngnólachtaí infheistíochta a laghdú chun rúndacht, sláine agus inrochtaineacht phróisis, shonraí agus shócmhainní na ngnólachtaí infheistíochta sin a áirithiú;

3. Chun críocha phointe (j) de mhír 2, ní fhéadfaidh na húdaráis inniúla ceanglais bhreise ná níos minice maidir le tuairisciú a fhorchur ar ghnólachtaí infheistíochta ach amháin i gcás nach bhfuil an fhaisnéis atá le tuairisciú dúblálach agus ina gcomhlíonfar ceann de na coinníollacha seo a leanas: (a) tá feidhm ag ceann de na cásanna dá dtagraítear i bpointí (a) agus (b) d'Airteagal 38; (b) measann an t‐údarás inniúil gur gá an fhaisnéis dá dtagraítear i bpointe (b) d'Airteagal 38(b) a bhailiú; (c) tá an fhaisnéis bhreise de dhíth chun críoch an phróisis athbhreithnithe agus meastóireachta maoirseachta dá dtagraítear in Airteagal 36.

Measfar go bhfuil faisnéis dhúblálach i gcás ina mbeidh an fhaisnéis chéanna nó faisnéis arb ionann í agus an fhaisnéis sin a bheag nó a mhór ag an údarás inniúil cheana, i gcás inar féidir leis an údarás inniúil an fhaisnéis sin a chur ar fáil nó i gcás inar féidir leis an údarás inniúil céanna í a fháil le modhanna eile seachas ceanglas ar an ngnólacht infheistíochta í a thuairisciú. I gcás ina mbeidh an fhaisnéis ar fáil don údarás inniúil i bhformáid nó ar leibhéal gráinneachta atá éagsúil leis an bhfaisnéis bhreise atá le tuairisciú agus i gcás nach gcoisceann an fhormáid éagsúil sin ná an ghráinneacht éagsúil sin air faisnéis atá mar an gcéanna, a bheag nó a mhór, a chur ar fáil, ní éileoidh an t‐údarás inniúil an fhaisnéis bhreise.

Airteagal 40

Ceanglas cistí dílse breise

1. Ní fhorchuirfidh na húdaráis inniúla an ceanglas cistí dílse breise dá dtagraítear i bpointe (a) d'Airteagal 39(2) ach amháin i gcás ina bhfaighidh siad amach, ar bhonn na n‐athbhreithnithe a rinneadh i gcomhréir le hAirteagail 36 agus 37, aon cheann de na cásanna seo a leanas i leith gnólacht infheistíochta: (a) tá an gnólacht infheistíochta ar neamhchosaint ar rioscaí nó eilimintí de rioscaí, nó tá sé ina bhaol dóibh siúd eile is ábhartha agus nach bhfuil cumhdaithe go leordhóthanach leis an gceanglas cistí dílse, agus go háirithe ceanglais de réir K‐fhachtóir, a leagtar amach i gCuid a Trí nó a Ceathair de Rialachán (AE) 2019/2033; (b) ní chomhlíonann an gnólacht infheistíochta na ceanglais a leagtar amach in Airteagail 24 agus 26 agus ní dócha go bhfeabhsóidh bearta maoirseachta eile na socruithe, na próisis, na sásraí agus na straitéisí go leordhóthanach laistigh de thréimhse iomchuí; (c) ní leor na coigeartuithe maidir le luacháil stuama an leabhair trádála chun é a chur ar chumas an ghnólachta infheistíochta a shuíomhanna a dhíol nó a fhálú amach laistigh de thréimhse ghairid gan caillteanais ábhartha a thabhú faoi ghnáthdhálaí margaidh; (d) léirítear leis an athbhreithniú a rinneadh i gcomhréir le hAirteagal 37 gur dócha go mbeidh leibhéil chaipitil neamh-leordhóthanacha ann de dheasca neamh‐chomhlíonadh na gceanglas maidir leis na samhlacha inmheánacha ceadaithe a chur i bhfeidhm; (e) mainníonn an gnólacht infheistíochta rís agus arís eile leibhéal leordhóthanach cistí dílse a bhunú nó a choimeád ar bun mar a leagtar amach in Airteagal 41.

2. Chun críocha phointe (a) de mhír 1 den Airteagal seo, ní mheasfar nach bhfuil rioscaí nó eilimintí de rioscaí cumhdaithe nó go bhfuil siad cumhdaithe go neamh‐leordhóthanach ag na ceanglais cistí dílse a leagtar amach i gCodanna a Trí agus a Ceathair de Rialachán (AE) 2019/2033 i gcás inarb airde ná ceanglas cistí dílse an ghnólachta infheistíochta a leagtar amach i gCuid a Trí nó a Ceathair de Rialachán (AE) 2019/2033 na méideanna, na cineálacha agus an dáileachán caipitil a mheasann an t‐údarás inniúil atá leordhóthanach tar éis an athbhreithnithe maoirseachta ar an measúnú a rinne gnólachtaí infheistíochta i gcomhréir le hAirteagal 24(1) den Treoir seo.

Chun críocha na chéad fhomhíre, maidir leis an gcaipiteal sin a mheastar a bheith leordhóthanach, féadfar rioscaí nó eilimintí de rioscaí a eisiatar go sainráite ón gceanglas caipitil a leagtar amach i gCuid a Trí nó a Ceathair de Rialachán (AE) 2019/2033 a bheith san áireamh.

3. Socróidh na húdaráis inniúla leibhéal na gcistí dílse breise is gá de bhun phointe (a) d'Airteagal 39(2) mar an difríocht idir an caipiteal a mheastar a bheith leordhóthanach de bhun mhír 2 den Airteagal seo agus an ceanglas cistí dílse a leagtar amach i gCuid a Trí nó a Ceathair de Rialachán (AE). 2019/2033.

4. Cuirfidh na húdaráis inniúla de cheangal ar ghnólachtaí infheistíochta an ceanglas cistí dílse breise dá dtagraítear i bpointe (a) d'Airteagal 39(2) a chomhlíonadh le cistí dílse faoi réir na gcoinníollacha seo a leanas: (a) baintear amach trí cheathrú ar a laghad den cheanglas cistí dílse breise le caipiteal Leibhéal 1; (b) is caipiteal Ghnáthchothromas Leibhéal 1 atá i dtrí cheathrú ar a laghad de chaipiteal Leibhéal 1; (c) ní úsáidtear na cistí dílse sin chun aon cheann de na ceanglais cistí dílse a leagtar amach i bpointí (a), (b) agus (c) d'Airteagal 11(1) de Rialachán (AE) 2019/2033 a chomhlíonadh.

5. Suífidh na húdaráis inniúla i scríbhinn an cinneadh ceanglas caipitil breise dá dtagraítear i bpointe (a) d'Airteagal 39(2) a fhorchur trí chuntas soiléir a thabhairt ar an measúnú iomlán ar na heilimintí dá dtagraítear i míreanna 1 go 4 den Airteagal seo. San áireamh ansin tá, sa chás a leagtar amach i bpointe (d) de mhír 1 den Airteagal seo, ráiteas sonrach faoi cén fáth a meastar nach leor a thuilleadh an leibhéal caipitil a socraíodh i gcomhréir le hAirteagal 41(1).

6. Forbróidh ÚBE, i gcomhairle le ÚEUM, dréachtchaighdeáin theicniúla rialála chun a shonrú conas atá na rioscaí agus eilimintí de rioscaí, dá dtagraítear i mír 2, lena n‐áirítear rioscaí nó eilimintí de rioscaí a eisiatar go sainráite ó na ceanglais cistí dílse a leagtar amach i gCuid a Trí nó a Ceathair de Rialachán (AE) 2019/2033, le tomhas.

Áiritheoidh ÚBE go mbeidh sna dréachtchaighdeáin theicniúla rialála méadrachtaí cáilíochtúla táscacha maidir leis an méid cistí dílse dá dtagraítear i bpointe (a) d'Airteagal 39(2), ag cur san áireamh raon na samhlacha gnó éagsúla agus foirmeacha dlí ar féidir le gnólachtaí infheistíochtaí a ghlacadh, agus go mbeidh siad comhréireach i bhfianaise na nithe seo a leanas:

(a) an t‐ualach cur chun feidhme ar ghnólachtaí infheistíochta agus údaráis inniúla;

(b) an fhéidearthacht go mbeadh an leibhéal níos airde de cheanglais cistí dílse a bhfuil feidhm acu i gcás nach n‐úsáidfidh gnólachtaí infheistíochta samhlacha inmheánacha, go mbeadh an leibhéal sin ina údar le forchur ceanglas caipitil níos ísle agus rioscaí agus eilimintí rioscaí á meas i gcomhréir le mír 2.

Cuirfidh ÚBE na dréachtchaighdeáin theicniúla rialála sin faoi bhráid an Choimisiúin faoin 26 Meitheamh 2021.

Tarmligtear an chumhacht chuig an gCoimisiún chun an Treoir seo a fhorlíonadh trí na caighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagail 10 go 14 de Rialachán (AE) Uimh. 1093/2010.

7. Féadfaidh na húdaráis inniúla ceanglas cistí dílse breise a fhorchur, i gcomhréir le míreanna 1 go 6, ar ghnólachtaí infheistíochta a chomhlíonann na coinníollacha chun cáiliú mar ghnólachtaí beaga neamh-idirnasctha a leagtar amach in Airteagal 12(1) de Rialachán (AE) 2019/2033 ar bhonn measúnú de réir an cháis agus i gcás ina measann an t‐údarás inniúil go bhfuil údar cuí leis.

Airteagal 41

Treoir maidir le cistí dílse breise

1. Agus prionsabal na comhréireachta á chur san áireamh, agus i gcomhréir le méid, tábhacht shistéamach, cineál, scála agus castacht ghníomhaíochtaí na ngnólachtaí infheistíochta sin nach gcomhlíonann na coinníollacha chun cáiliú mar ghnólachtaí beaga neamh-idirnasctha a leagtar síos in Airteagal 12(1) de Rialachán (AE) 2019/2033, féadfaidh na húdaráis inniúla a cheangal ar na gnólachtaí infheistíochta sin leibhéil cistí dílse a bheith acu atá, ar bhonn Airteagal 24, sách ard os cionn na gceanglas a leagtar amach i gCuid a Trí de Rialachán (AE) 2019/2033 agus sa Treoir seo, lena n‐áirítear na ceanglais cistí dílse breise dá dtagraítear i bpointe (a) d'Airteagal 39(2) chun a áirithiú nach dtiocfaidh sárú ar na ceanglais sin as luaineacht eacnamaíochta thimthriallach ná nach gcuirfear i mbaol cumas na ngnólachtaí infheistíochta leachtú agus scoradh de ghníomhaíochtaí go hordúil mar gheall ar an luaineacht sin.

2. Athbhreithneoidh na húdaráis inniúla, i gcás inarb iomchuí, leibhéal na gcistí dílse a shocraigh gach gnólacht infheistíochta nach gcomhlíonann na coinníollacha chun cáiliú mar ghnólacht beag neamh-idirnasctha a leagtar amach in Airteagal 12(1) de Rialachán (AE) 2019/2033, i gcomhréir le mír 1 den Airteagal seo agus, más ábhartha, cuirfidh siad conclúidí an athbhreithnithe sin in iúl don ghnólacht infheistíochta lena mbaineann, agus áirítear ar an méid sin aon choinne atá ann le coigeartuithe ar leibhéal na gcistí dílse a socraíodh i gcomhréir le mír 1 den Airteagal seo. Áireofar i gcur in iúl den sórt sin an dáta a n‐éilíonn an t‐údarás inniúil nach mór an coigeartú a bheith comhlánaithe.

Airteagal 42

Ceanglais leachtachta shonracha

1. Ní dhéanfaidh na húdaráis inniúla na ceanglais leachtachta shonracha dá dtagraítear i bpointe (k) d'Airteagal 39(2) den Treoir seo a fhorchur ach amháin i gcás, ar b